text:
Bayavota e-Angola
2012-08-31 12:01
Luanda - Sezivuliwe izikhungo zokuvota e-Angola njengoba abahlali bezovota okwesithathu eminyakeni engu-37 nekulindelwe ukuthi lubuyisele esikhundleni uMengameli uJose Eduardo dos Santos.
Abavoti baqale ukushaya ujenga ngezithuba zawo-07:00, zingu-10 000 izikhungo zokuvota ezikhona ezweni lonke.
Iqembu iPeople's Movement for the Liberation of Angola (MPLA), laba semandleni kusukela izwe lathola uzimelegeqe liphuma esandleni sePortugal ngonyaka ka-1975.
Namanje kulindeleke kube yilo elizonqoba ukhetho kuthi uMengameli uDos Santos aqhubeke nesikhundla.
UDos Santos ungumengameli wesibili e-Afrika osephathe isikhathi eside.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- AFP


c: text/html

text:
BAWINILE NGCOBO
IBOSHELWE endlini encane eWorkshop, eThekwini indoda ebinenkampani yokulondoloza imali ebithembisa abantu ukuthi bazohola njalo ngesonto uma befaka imali yabo.
Le ndoda (31) iboshwe emuva kokuthi omunye owayefake imali eyibone emgwaqweni eThekwini ngoMsombuluko wayilandela yaze yayongena endlini encane eWorkshop lapho ebize khona onogada bayishaqa yayiswa esiteshini samaphoyisa.
Omunye wabathathelwa imali yile ndoda ongathandanga ukudalulwa esabela ukuphepha kwakhe uthe ngo-Okthoba nyakenye bathola amaphepha ayethi kunenkampani iMoment of Magic obekufakwa kuyo u- R1 200 bese uhola u-R330 njalo ngesonto.
“Saya kuleli kheli elalibhaliwe safica abasebenzi kukhona owesifazane owasichazela. Sahamba saya kofaka imali ebhange sabuyisa irisidi kwagcwaliswa ifomu sashiya khona,” kuchaza lo wesifazane.
Uthe wahola kanye, omunye ayehamba naye wahola kabili.
“Emuva kwalokho asibange sisayithola imali. Safika ngelinye ilanga sambondelana ehhovisi sibaningi, wafika u... (emgagula ngegama) wasitshela ukuthi sekunezinhlobo zokulondoloza imali. Umuntu usengafaka imali ngezigaba zakhona, kwaba wukugcina kwethu ukumbona,” kuchaza lo wesifazane.
Uthe ekuqaleni kukaDisemba bathi bayaya kuleli hhovisi bafika sekukhala ingidi kungasekho muntu.
“Sithi siyafona wathi useGoli lapho eyovula khona amanye amahhovisi,” kusho lo wesifazane.
Uthe sonke lesi sikhathi le ndoda ibifunwa njengoba eze ehlangana nayo eThekwini ezihambela.
Okhulumela amaphoyisa eThekwini, uCaptain Khephu Ndlovu, uthe lo msolwa ubekwe icala lokweba esebenzisa amanga.
Uzovela enkantolo yeMantshi eThekwini namuhla.
UNdlovu uthe bacela abanye abantu abathathelwa imali yilo msolwa ukuthi bathinte amaphoyisa aseDurban Central ku-031 325 5310 bacele uMajor J S Govender.
Services

robotstxt: allowed

filter: keep


text:
Ezinye izindaba...
Afrika...
Owesifazane waseChitangwiza, utshele inkantolo ukuthi umyeni wakhe wamshayela ukuthi wamcela ukuba ayeke ukwenza ucansi nomnakwabo ngenxa yokuthi babelele egumbini elilodwa.
Isikhulu sikahulumeni simemezele ukuthi umbutho wezempi yiwo osukhonya eLesotho njengoba usulawula ikomkhulu lamaphoyisa waphinde wamisa ukusebenza kweziteshi zomsakazo.
Amasosha omkhosi wasemanzini eKenya asecwilise umkhumbi obuqukethe izidakamizwa ebezingadayisa izigidi zamarandi, ogwini lwedolobha iMombasa.


text:
NONHLANHLA MKHABELA
BAKHALA ngokulahlekelwa amakotishi abo angu-14 abaziphilisa ngawo abangase badilizelwe umuzi wabo noma yinini ngenxa yohlelo oluqhubekayo lwezindlu zemixhaso eMaoti, eNanda.
UMnuz Bhekani Mntungwa (58) oziphilisa ngokuqashisa izindlu kule ndawo ukhala ezimathonsi njengoba kunohlelo lokudiliza izindlu endaweni ahlala kuyona nomndeni wakhe ngenxa yokuqhubeka kohlelo lokwakha izindlu zomxhaso.
UMntungwa othi wathenga le ndawo kowaseNdiya kanye nomakhelwane bakhe, sebethole izincwadi ezivela emkhandlwini waseThekwini zibatshela ukuthi kumele basuke endaweni abakhe kuyona ngoba sekuzodilizwa.
“Kwathiwa masiphume siye emagogogweni kodwa saxoxisana nekhansela sacela ukuthi asibhalise izindlu zethu zokuqashisa njengebhizinisi ukuze uMkhandlu ubambe imali ethize uma kumele kube khona imali ebanjwayo kwaba sengathi siyezwana njengoba sesitshelwa ukuthi lo mhlaba esikuwona ngowoMkhandlu,” kubeka uMntungwa.
Ukhale ngokuthi akekho emndenini wakhe osebenzayo, baziphilisa ngazo izindlu zokuqashisa njengoba nazo sezizodilizwa nje ekubeni alukho uhlelo olubekiwe lokuthi bakhokhelwe izindlu zabo uma sezidiliziwe.
“Sikhuluma nje, nginengane okumele ngabe iya ukuyofunda eNyuvesi ngonyaka ozayo ebengizoyifundisa ngayo le mali yalezi zindlu,” kuchaza uMnuz Mtungwa.
UNkk Thulisile Qum (31) onezindlu zokuqashisa eziyisithupha naye ukhala ngokuthi uma izindlu zakhe zidilizwa akazi ukuthi uzozondla ngani izingane zakubo ezinhlanu ngoba zisele naye kanti akanayo enye indlela aziphilisa ngayo.
Ikhansela lakule ndawo uNkk Zandile Gumede, lithe abantu baziswa kudala ngentuthuko eqhubekayo banxuswa nokuba bangaqhubeki nokwakha ngoba kuzomele zidilizwe lezo zakhiwo kodwa kwaba khona abaqhubeka ngenkani.
“Saba nemihlangano echaza kabanzi nomphakathi siwazisa ngalolu hlelo kodwa abanye baqhubeka bakha ngenkani ngoba benemibuzo ngokuthi iyofika nini le ntuthuko okukhulunywa ngayo. Yingakho lungekho nohlelo lokubakhokhela ngoba baziswa. Abanye asebesusiwe kabazange babe nankinga,” kuchaza uNkk Gumede.
Okhulumela uMasipala waseThekwini uMnuz Thabo Mofokeng, uthe uMkhandlu usazolubhekisisa lolu daba ngaphambi kokuba uphawule ngalo.
Services


text:
Abakholelwa emthini abavukuzi - Umbhishobhi
2012-11-14 16:25
Johannesburg - Azinasisekelo izinkulumo ezithi ababhikishi abangabavukuzi basebenzisa umuthi ngoba bekholwa wukuthi uzobasiza bangabonakali uma bedutshulwa ngamaphoyisa, kusho umbhishobhi uJohannes Seoka, webandla i-Anglican bishop of Pretoria, ngesikhathi ethula ubufakazi ngaphambi kweKhomishana kaFarlam.
"Kungumbhedo ukuthi kungathiwa abavukuzi basebenzisa umuthi ngoba bezama ukugqihela inhlamvu. Lokho kungukwenza abantu abamnyama iziphukuphuku," esho.
USeoka utshele ikhomishana wathi useke wasebenza emaphandleni la khona abantu babesebenzisa umuthi, uthe wabe esebenza nabadlali bebhola nabo ababesebenzisa umuthi.
Uthe phezu kokuthi abadlali babesebenzisa umuthi, babazi kahle kamhlophe ukuthi angeke ulivikele eqembu ekutheni lishaywe, uthe abavukuzi abaningi baya esikoleni futhi bayazi ukuthi umuthi wawungeke uvimbe inhlamvu.
USeoka uthe ukufa kwabantu kwakungagwemeka ukube abaphathi benkampani babezimisele ukulalela abasebenzi.
"Ngokwami ukube abaphathi baseLonmin behlisa umoya balalela izimvo zabasebenzi, isibhicongo esenzeka sasiyogwemeka."
Iyaqhubeka ikhomishana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kushone oyedwa engozini
2012-12-27 10:53
Johannesburg - Kushone owesilisa oyedwa kwathi ingane yomfana eneminyaka engu-11 ubudala yasala ilimele kanzima ngemuva kokuba imoto ebebehamba ngayo ilale amankeyane ngaphandle kwaseBloemfontein, kusho abeNetcare 911 ngoLwesine.
Ngesikhathi abosizo lokuqala befika, owesilisa ubeseshonile khona endaweni yengozi emgwaqeni uJagersfontein Road, kusho okhulumela iNetcare 911 uSanti Steinmann.
Ingane yomfana baqale ngokuyinika usizo lokuqala endaweni yesehlakalo ngaphambi kokuba iphuthunyiswe ngendiza esibhedlela.
Amaphoyisa aphenya ngembangela yengozi.
- Landela
IzindabaNews24 kuTwitter
- SAPA


text:
Iphoyisa lizibulale nengoduso yalo eKZN
2011-09-29 07:51
Ulundi - Kwenzeke into engajwayelekile emigaqweni yaseMnambithi ngesikhathi iphoyisa livuka umbhejazane lidubula kwani ephambi kwalo, nalo lagcina ngokuzibulala.
USthembiso Mazibuko, 28, obesebenzela iLadysmith police tactical response team udubule ingoduso yakhe uSthembiso Ngubane, 18, amahlandla ayisishiyagalombili ngesibhamu somsebenzi ngaphambi kokuthi ahambe edubula noma ngubani ahlangana naye endleleni.
Emuva kokubulala ingoduzo yakhe ngezithuba zawo-2:00 ube eseya esiteshini samaphoyisa wadubula elimaza amanye amaphoyisa.
Akagcinanga lapho, ube esephumela ngaphandle wadubula abantu abebezihambela benganake lutho, kanjalo nezimoto ebezimi emgaqweni.
Ube esephindela eflethini lakhe nokuyilapho ezidubule khona.
Okhulumela amaphoyisa aseMnambithi uKaputeni Charmaine Struwig uthe amaphoyisa athole uMazibuko ngaphandle kweflethi lakhe amuphuthumisa eLa Verna Hospital, nalapho ephelele khona.
Kusolakala ukuthi uthole ukuthi ingoduso yakhe ineshende.
- Landela IzindabaNews24 kuTwitter
- The Witness


text:
MALIBONGWE MDLETSHE
AZISHO lutho kukaputeni wamaSharks uKeegan Daniel (osesithombeni) izibalo eziza nemidlalo yokugcina yamaphuzu yeVodacom Super Rugby ezoba ngempelasonto.
Lo mdlali uthe akayingeni eyokuthi kumele baqoqe amaphuzu amane kuphela emdlalweni wangoMgqibelo ukuze bezogwema umqansa wokubhekana namaCrusaders eNew Zealand kowokuhlunga.
UDaniel uthe bazimisele ngokubuya nawo womahlanu amaphuzu kumaCheetahs abazobhekana nawo emdlalweni wokugcina wamaphuzu eMr Price Kings Park Stadium ngoMgqibelo ngo-5 ntambama.
“Kumele siwine umdlalo kuqala ngaphambi kokuthi sicabange ngomdlalo olandelayo ukuthi unobani futhi ukuphi. Asiyingeni eyokuthi sizodlala ngezibalo ngoMgqibelo siwafuna ephelele amaphuzu ngoba empeleni kusengenzeka noma yini,” kusho uDaniel.
AmaSharks abambene namaBulls ngamaphuzu angu-54 kodwa iqembu laseThekwini lisendaweni yesithupha ngemuva kwelasePitoli lona elisendaweni yesihlanu ngenxa yokuthi seliqoqe amaphuzu amaningi.
Endaweni yesikhombisa kukhona iReds enamaphuzu angu-53 kodwa eyingozi njengoba isinqobe imidlalo eyishumi ekubeni amaSharks esanqobe eyisishiyagalolunye.
Ngenxa yokuthi alikho iqembu elibuyayo eCrhistchurh, ekhaya lamaCrusaders, aseyinqobe kayisikhombisa iSuper Rugby, akekho ofuna ukuyodlala umdlalo wokuhlungela i-semi final eNew Zealand naleli qembu.
“Nakanjani wonke umuntu angathanda ukuyodlala eSydney kunokuya kumaCrusaders kodwa lo mdlalo wangoMgqibelo ngowokugcina wethu sisekhaya. Ngeke siyeke ukushaya ama-try nokucosha amaphuzu kuwo ngoba sithi asifuni ukuthatha amaphuzu amahlanu, ekugcineni kwakho konke kumele iqembu lihlale likulindele ukubhekana nosondonzima,” kuqhuba uDaniel.
Kuzowasiza amaSharks ukuthi adlala lo mdlalo ntambama eminye imiphumela azobe eseyibonile nokuyinto okulindeleke ukuthi iwehlisele ingcindezi.
Ngenhloso yokugcwalisa inkundla ngoMgqibelo, amathikithi omdlalo wamaSharks namaCheetahs azodayisa u-R90 emabili nokuyisaphulelo esiyingxenye semali ejwalekile.
UDaniel benomqeqeshi uJohn Plumtree banxuse abalandeli bamaSharks ukuba baphume ngobuningi babo ngoMgqibelo bezokweseka iqembu labo kulo mdlalo obalulekile.
Imidlalo yeSuper Rugby ngempelasonto:
Kusasa:
Hurricanes v Chiefs (Westpac Stadium, 9.35am),
NgoMgqibelo:
Brumbies v Blues (Canberra Stadium, 7.30am), Crusaders v Force (AMI Stadium, 9.35am), Reds v Waratahs (Suncrop Stadium, 11.40am), Stormers v Rebels (Newlands Stadium, 3pm), Blue Bulls v Lions (Loftus Versfeld, 7.10pm)
Services


text:
CELANI SIKHAKHANE
INKATHA Freedon Party isiphumele obala yathi uNobhala-Jikelele weSouth African Communist Party (SACP) uDkt Blade Nzimande akakaze abe yilungu labo yathi abaveza lezi zinsolo baziqhubela umkhankaso wabo wezepolitiki.
Le nhlangano ikusho lokhu ngemuva kwemibiko yangempelasonto lapho kuthiwa uMnuz Tony Yengeni oyilungu lesigungu esiphezulu ku-ANC “uthuke” uNzimande besemhlanga-nweni wangoMsombuluko owedlule wathi akathule ngoba akazi lutho nge-ANC futhi ungumafikizolo ngoba wayeyi-IFP.
OwayenguMgqugquzeli kazwelonke we-IFP, uMnuz Albert Mncwango okunguye owayebhekele izindaba ezithinta amalungu nabajoyina i-IFP ngeminyaka yo-1980, uthe abantu be-ANC bazidlalela ngoNzimande ngalezi zinsolo.
“Okusixakayo ngale ndaba wukuthi kungani abantu be-ANC beqhubeka nokuphuma iqhubu noNzimande bemsola ngento engekho ekubeni kunenqwaba yezishoshovu ze-IFP eseziphethe izikhundla eziqavile kuKhongolose kodwa okungashiwo lutho ngazo.
“Lokhu abakwenzayo sikubona kungukuzidlalela ngaye, futhi uma kungukuthi wayeyi-IFP yini embi ngalokho ngoba baningi abantu abake baba yiNkatha ngale minyaka edlulile,’’ kusho uMncwango.
Uthe ngisho nabo njenge-IFP ukube uNzimande wayeyi-IFP ngempela ngabe namanje basazishaya isifuba ngokukhiqiza umholi ofana naye futhi ngabe abafihli ukuthi wake waba yilungu labo.
Lezi zonsolo i-SACP isike yazichitha ngoba ithi zingamanga futhi zenziwa yilabo abazama ukubeka kabi ubuholi bayo ngoba kukhona abanye ababebhecwa ngokuthi babeyizimpi-mpi zobandlululo. Omunye wabaholi abadala be-IFP owayezinze eMgungu-ndlovu ngakubo kaNzimande uMnuz David “Gandagand’ongenasteringi” Ntombela, uthe lezi zinsolo zingamanga ngoba uNzimande babengakaze bambone ngisho emibuthwaneni yabo.
Uthe umazi kudala uNzimande nokuze kwagcina ngokuthi ashade nentokazi yakwaNtombela kodwa angahlobene nayo kanti ubengakaze ambone ekwezepolitiki ngaphandle kokuthi ubone esekhonjwa ku-SACP.
Okhulumela i-SACP uMnuz Malesela Maleka uthe le nto isiyabaxaka ukuthi kungani uma kusondela izingqungquthela noma kunezingxoxo-mpikiswano ezishisayo ku-ANC bese abantu beyivusa.
Uthe okubakhathazayo ukuthi le ndaba uma kukuhle akekho ku-ANC oyivezayo ukuze kuhlalwe phansi ikhulunywe noma iphenywe.
“Sizokwenza konke ukuvikela uNzimande kula mahlebezi esiwaziyo ukuthi angamanga,” kusho uMaleka.
Services


text:
Ezinye izindaba...
Ezemidlalo...
Inkakha yomdlali eseyawabeka ethala amakhokho isizwakalise ukumba eqolo kakhulu umdlali othengwe yiManchester United u-Angel Di Maria , kusho umbiko.
Umqeqeshi we-Orlando Pirates ukubone kukuhle ukuthi uRooi Mahamutsa ahlale ebhentshini ngenxa yokuthi ubengakulungeke ukubhekana neMamelodi Sundowns.
Umqeqeshi weChippa United uKosta Papic usekuqinisekisile ukuthi uJoseph Molangoane ngeke abonakale enkundleni isikhathi esiyizinyanga ezintathu kulandela ukuphuka umlenze.


text:
BAWINILE NGCOBO
LUPHELE ngezinyembezi usuku lukaKhisimusi emndenini wakwaGumede eGcininhliziyo, eShowe ngesikhathi umbani ushaya indlu yasha kwashona owesifazane nengane yakhe enezinyanga ezingu-11.
Kuthiwa imvula enamandla ebihambisana nokuduma kwezulu nombani ihlasele le ndawo nezinye ezingaphansi kukaMasipala waseMlalazi ngoKhisimusi kwasha izindlu.
Kushone uNksz Nqobile Gumede (22) nosana lwakhe, uPamela onezinyanga ezingu-11.
Udadewabo kaNksz Gumede, uNksz Zama Gumede obesemsebenzini ngesikhathi kwenzeka lesi sigameko uthe ufike ekhaya sekonakele.
“Udadewethu ubehleli endlini esenzela kuyo konke ngesikhathi kuna leli zulu, liduma ngabo 2 ntambama. Angeke ngikwazi ukuchaza ukuthi kwenzekaleni ngoba bengingekho kodwa ngisola ukuthi ushaywe yizulu kwabe sekuthungeleka umlilo,” kuchaza uNksz Gumede obethuthumela.
Uthe uyasola ukuthi ingane ibiseduze kwakhe, ishe ngesikhathi sekusha ngoba ificwe iseduze kwakhe, sekubonakala ngenabukeni ukuthi bekuyiyo.
“Udadewethu simfice esengamathambo, sekubonakala ngezinto ezimbalwa ukuthi nguyena,” kusho uNksz Gumede.
Uthe udidekile ngalesi sigameko ngoba uyise udlule emhlabeni ngoDisemba nyakenye, unina wadlula ngo-1998.
“Sengisele ngedwa ngoba bese sisele nodadewethu lapha ekhaya,” kuchaza uNksz Gumede.
Uthe ingane yakhe isinde ngoba ibikubo beyicelile bezoyenzela umcimbi wokugubha usuku lokuzalwa.
Yize kube ngumuzi wakwaGumede kuphela olahlekelwe ngamalungu awo kuleli zulu kodwa kushe ezinye izindlu ezinhlanu kule ndawo, kwadilika nebhuloho.
Imenenja kaMasipala waseMlalazi, uMnuz Thembinkosi Mashabane uthe bathuke kakhulu ngalesi sigameko ngoba ayikaze yenzeke lento enje kule ndawo.
“Kushe imizi ku-ward 1, 9 no-25 kodwa kwangalimala muntu,” kusho uMashabane.
UNgqongqoshe wezokuBusa ngokuBambisana uNksz Nomusa Dube ozifikele mathupha kule ndawo unxuse abantu ukuthi baqaphele, bangavali amawindi uma kuduma izulu futhi bangasebenzisi namaselula.
Uthe kumele bangakhohlwa okwakushiwo kudala ukuthi izulu liyahlonishwa.
UNksz Dube uthe badlulisa umyalezo wenduduzo emndenini wabalinyazwe yizulu nalaba abalahlekelwe yimpahla.
“Senza konke okusemandleni ukufundisa abantu ngobungozi bezulu kodwa angeke sikunqande okusuke kudaliwe. Nakule ndawo sizofaka uthi oluvikela umbani njengezinye esizihlonze njengalezo ezizidingayo ngokushesha,” kusho uNksz Dube.
Unxuse abantu ukuthi bazithengele ezabo noma bangahlanganisa imali endaweni bathenge le evikela indawo enkulu.
Uthembisile ukuthi iminyango kahulumeni eyehlukene abehambisana nayo izolekelela abomndeni wakwaGumede nabanye abakhahlamezekile.
Services


text:
Umphakathi ubulale osolwa ngokubulala
2012-10-08 10:02
Gabisile Ngcobo, The Witness
Pietermaritzburg - Izakhamuzi zaseMbali kwaBB zimkhande ngamatshe waze washona lowo osolwa ngokubulala owesifazane, isidumbu sakhe satholakala egcekeni lakwamakhelwane.
Iphephandaba iThe Witness libike ukuthi isidumbu sikaNonkululeko Zungu satholakala silahlwe egcekeni likamakhelwane wakubo ngoLwesine ngemuva kokuduka izinsuku.
NgeSonto, inqwaba yezakhamuzi ikhande ngamatshe ngaphambi kokumfaka esitamkokweni owesilisa ubesolwa ngalesi sigameko.
Ithimba labatakuli lamaphoyisa yilo elikhiphe isidumbu sikamufi kule ndawo.
Izakhamuzi bezikikiza zishaya amakhwelo ngesikhathi kuqhubeka lokhu.
“Ungumdlwenguli,” kumemeza omunye.
“Wabulala intombazane engenacala,” kujobelela omunye.
Ngokwezakhamuzi, umphakathi ubusahlanganisa imali kaphethiloli ukuze kuzoshiswa isidumbu lesi.
Okhulumela amaphoyisa uCaptain Thulani Zwane uthe le ndoda ibisolwa ngokubulala omunye "umuntu".
- Landela
IzindabaNews24 kuTwitter
- The Witness


text:
Uhulumeni waphula umthetho ngesikhathi engakhiphi ngokushesha i-visa evumela iDalai Lama, umholi wezenkolo eTibet, ukuthi ihambele kuleli. Lokhu kushiwo yiNkantolo yokweDlulisa amaCala eBloemfontein, izolo.
Inkantolo ithe owabe enguNgqongqoshe woMnyango wezaseKhaya, uDkt Nkosazana Dlamini-Zuma, wabambezela ukukhishwa kwe-visa, ngezizathu ezingabonakali.
Icala ladluliswa enkantolo ngumholi we-IFP, inkosi Mangosuthu Buthelezi nomholi weCope, uMnuz Mosiuoa Lekota.
Lo mholi wezenkolo waseTibet, waphoqeka ukuhoxisa uhambo lwakhe lwakuleli ngesikhathi kumele ahambele umgubho wosuku lokuzalwa luka-Archbishop Emeritus Desmond Tutu, ngesikhathi egubha iminyaka yobudala engu-80.
Services


text:
Ezinye izidubedube e-Amplats
2012-10-30 14:54
Johannesburg - Amaphoyisa, onogada bemayini nabavukuzi abatelekile batholane phezulu okwesibili e-Anglo Platinum (Amplats) eRustenburg, kusho inhlangano emele abavukuzi.
"Abavukuzi bebemasha bebheke emayini iBathopele. Bazithele emaphoyiseni nakonogada, nabadubule ngezinhlamvu zangempela. Kudubuleke inqwaba," kusho okhulumela iDemocratic Socialist Movement uMametlwe Sebei.
Okhulumela amaphoyisa aseNorth West uWarrant Officer Sam
Tselanyane uthe lesi sigejana sabantu sizame ukuduna iloli ebidilive impahla kule mayini kanti onogada bebenqanda lesi sigameko.
Abasebenzi abangaphansi komgomo we-no-work, no-pay bangakwazi ukuboleka imali engu-R2 500 umuntu ngamunye kule nkampani, nezoncozulwa emiholweni yabo isikhathi esiyizinyanga eziyisithupha kusukela ngoJanuwari 2013.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sifuna ukugqama eningini - Khoza
2012-09-11 08:35
Johannesburg - Isikhulu se-Orlando Pirates u-Irvin Khoza uthe akukho okuningi angakusho kumqeqeshi omusha uRoger de Sa, ngoba vele ukuqokelwa kulesi sikhundla kuxoxa indaba kukodwa, kubika iKickOff.com.
UDe Sa unikezwe inkontileka yeminyaka emithathu, necacisayo ukuthi ngeke kuqinisekiswe ukuthi uyohlala kuze kube sekupheleni kwayo.
UDe Sa ungumqeqeshi wesine kuleli qembu ezinyangeni ezingu-18.
"Ebholeni lakuleli akudingeki ulokhu ubeka imithetho mayelana nokulindelekile kumqeqeshi ngoba abalandeli yibo abashayela inqola yebhola," kusho uKhoza.
UDe Sa ungene ezicathulweni zika-Augusto Palacios kanti kulindeleke alethe ushintsho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ezinye izindaba...
Ezemidlalo...
Usole isandla semfene umqeqeshi weMamelodi Sundowns ngemuva komdlalo wabo ne-Orlando Pirates ophele ezakhe zihlulwa ngamathathu eqandeni, kusho umbiko.
Umqeqeshi we-Orlando Pirates usekhulume wathi fahla ekutheni bangase baqondise uThabo Matlaba izigwegwe kulandela isigameko esenzeke ngesikhathi bedlala neMamelodi Sundowns.
Lowo owayengumdlali weMamelodi Sundowns, uSolomon Okpako, usevumelene neSantos kanti maduzane kulindeleke asayine isivumelwane naleli qembu elidlala kuFirst Division.


text:
Ezinye izindaba...
Ningizimu Afrika...
Amaphoyisa asathungatha umsolwa ngokudlwengulwa kwentombazane eneminyaka engu-15 ubudala endaweni yomtakabani yokuzivocavoca iVirgin Active, kusho umbiko.
Sihlinziwe inhliziyo ngephutha isalukazi esinaminyaka engu-83 ubudala ebesingeniswe esibhedlela iMediclinic kulandela ukuba udokotela ephambanise amagama, kusho umbiko.
Umfowabo ka-Oscar Pistorius, uCarl, kubikwa ukuthi akakwazi ukusebenzisa imilenze yakhe njengoba abandakanyeka engozini yemoto ngasekuqaleni kwale nyanga, ePolokwane.


text:
Awazukuboshwa amaphoyisa abulala e-Egypt
2012-03-21 11:07
Cairo - Inkantolo yase-Egypt iwanikeze isigwebo sonyaka owodwa, olengisiwe, amaphoyisa ayishumi nane atholakale enecala lokubulala abantu abangu-22, alimaza abangu-44.
Lokhu kubulawa kwabantu kwenzeka ngesikhathi abantu bebhikishela umholi uHosni
Mubarak.
IJaji uSabri Hamed ukhiphe phambili amaphoyisa amathathu. Imindeni yabantu ababulawa ayisamukelanga lesi sigwebo yasabisa ngokuthi izoziphindiselela.
Imindeni imemeze ithi"Ababulawe ababulele".
Likhipha isigwebo ijaji lithe amaphoyisa ayenelungelo lonke lokudubula ngesikhathi iqulu lihlasela.
Lesehlakalo senzeka mhlaka-28, Januwari ngonyaka owedlule. Ngosuku olufanayo, izinkulungwane zeziboshwa ezigwetshiwe zeqa ejele, zahlasela amaphoyisa zashaqa nezibhamu.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
2014-08-21 08:14
Ngiyacabanga usuyibonile i-video yeculo likaNicki Minaj i-Anaconda egila imkhuba edlalisa izinqa zakhe,bepansana namanye amantombazane edunusela noDrake aybandla!
2014-08-20 10:09
Ikona kuphi ohambisana nakho futhi ngobani?Iningi labantu like lithi ucansi lumnandi makumakhaza njengegwinya elithengwa kakhulu makumakhaza okuyinto nje engingayiqondi.
2014-08-20 08:28
Sekukaningi sizwa ngezigameko zokuzibulala kwabafundi ngemuva kokuphuma kwephephandaba elinemiphumela kamatikiletsheni.
2014-08-19 12:35
Awusihlebele phela iziphi izitshulu obuzi pheka njengoba belisho ikhaza noma ke obuziphekelwa.Ukudla okuimnandi.
2014-08-19 08:19
Ukube umuntu wesilisa ohlukumezekayo ekhaya noma vele uyena.Mhlawumbe uhlezi ubizwa ngamagama,uthukwa, kuthiwa awuyindoda yalutho…izinto ezinjalo.
2014-08-18 08:40
EzakwaKhumalo zaziseMkhosini waBheje, oba minyaka yonke eNgome. Kusuke kuhlangene wonke aMantungwa.
Awubheke ubuhle, abantu bevunulile.
2014-08-15 16:22
Uma ngibheka inkunzi emnyama emlom'ubomvu, iveza kucace bha ukuthi umuntu ilokhu adalwa uyinkinga kulo mhlaba, kubhala uSibongiseni Shangase.
2014-08-15 14:35
Angikhathali noma kungathiwa indoda inolaka olungakanani, kuba khona oyedwa wesifazane ekwaziwayo ukuthi uyayithobisa, kubhala uSis'Omdala


text:
I-Argentina isinike uNkk Zenani Mandela-Dlamini (osesithombeni) oyindodakazi kalowo owaba nguMengameli wokuqala weNtando yabaNtu eNingizimu Afrika, uMnuz Nelson Mandela, incwadi emgunyaza ukuba yiNxusa lakuleli eBuenos Aires. Lokhu kudalulwe ngaboMnyango wezangaPhandle ngoMsombuluko.
“Uhulumeni wase-Argentine uhloniphe uNkk Mandela-Dlamini (53) njengeNxusa elisha elimele iNingizimu Afrika kuleliya lizwe,” kusho isitatimende soMnyango wezangaPhandle.
UNkk Mandela-Dlamini ngusomabhizinisi ozalwa nguMandela noNkk Winnie Madikizela-Mandela oyinkosikazi yesibili kaMandela.
Services


text:
Uzilengisile obegcwanekwa esikoleni
2012-02-21 08:29
Johannesburg - Umfundi ka-Grade 10 waseLethabong Secondary School eSoshanguve uzibulele, kanti kusolakala ukuthi ubezama ukugwema ababhoklolo esikoleni, ngokusho kombiko ngoLwesibili.
UDavid Hlongwane, 16, ubeseke washaywa wabizwa nangamagama angehli kahle nokwadingeka ukuthi aze abalekele egumbini lothisha ebalekela ontanga yakhe, kubika iThe Times.
NgoFebbuwari 14, uHlongwane wafika nencwadi ethi abazali bakhe bayadingeka esikoleni ukuze kuzokhulunywa ngale nkinga.
Lla mabhoklolo, okubalwa nowake wamiswa esikoleni ngokushaya uthisha, nawo anikezwa lezi zincwadi.
Ngosuku olulandelayo uHlongwane wabe esezikhunga kanti ngemuva kwakudlala iculo lokholo abelithanda.
OweChildline eGauteng uLynne Cawood, uthe izigameko zokugcwanekana ezikoleni ziyadlondlobala.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
INGXOXO ebihlelwe ukuthi isakazwe kwiMetro FM ithinta ingqungquthela ye-ANC eMangaung imisiwe ngenxa yokuthi akukho muntu waleli qembu obemenyiwe. Lokhu kushiwo ngabakwaSABC izolo.
“Umbono wethu ulula, udinga ukubiza abantu be-ANC ukuba babe yingxenye yohlelo ngoba vele kukhulunywa ngabo,” kusho uHlaudi Motsoeneng, oyiChief Operating Officer kwaSABC.
Kulolu hlelo bekumenywe abahleli bezepolitiki bamaphephandaba ukunguMnuz Sthembiso Msomi weSunday Times, uMnuz Sam Mkokeli weBusiness Day noMnuz Andrew England weFinancial Mail.
UMsomi uthe ukumiswa kwalolu hlelo kumphoxe kakhulu umethuli walo uSakina Kamwendo.
“Besingayile laphaya ukuyoxoxa nge-SABC, i-ANC noma into ethinta ngqo ipolitiki.
“Uhlelo belumayelana nabezindaba nendlela ababika ngayo ngeMangaung,” kusho uMsomi.
“USakina ubesimeme ngokwakhe futhi ngicabanga ukuthi unalo ilungelo lokwenza lokho.”
UKamwendo akashongo ukuthi ngubani okhiphe umyalelo wokuthi lungaqhubeki lolu hlelo.
Ngemuva kokutshelwa ukuthi angaqhubeki nalo uzwakale esekhala emoyeni ngesikhathi ememezela “ngesinqumo sabamphethe”.
ULeslie Ntloko, oyiGroup Radio Executive, uthe abaphathi balunikwe sekuhambe isikhathi uhlu lwabantu abebemenyiwe.
Ngesikhathi abaphathi sebebona ukuthi akukho noyedwa kwi-ANC omenyiwe, balumisile. – Intatheli yeSolezwe
Services


text:
Ungusomathuba uRamphele - Umbono
2013-01-30 16:24
Cape Town - Umhlaziyi wezepolitiki waKwaZulu-Natal u-Imraan Bachus ukhulume nabezindaba wathi ukholwa wukuthi
usomabhizinisi oyisifundiswa uMamphela Ramphele, angase aphumelele
emizamweni yakhe yokuqala iqembu lezombusazwe.
Nokho abantu abasoze baya nganxanye bengemanzi, abanye babona kanje:
UTaurus Cba Mthokoh uthe: Cha bandla lo mama uzifanela nabo bonke abanye osopolitiki abangosomathuba, kungani afune ukuvula iqembu?
Yini le entsha eza nayo esingakaze siyibone noma esingakaze sikhale ngayo?
Ngimbona elandela ibhodwe elivuzayo.
UThobekani Cliff Mbambo uthe: Ngiyasola uthengiwe, maduze nje sozwa sekuthiwa ubopha ifindo lomshado neqembu elingezwani nasuka kulo.
UXolani Walter Madlala uthe: Ungusomathuba nje, laba abaqhutshwa abantu abathile bethi bazobaleka ukuqala amaqembu, maningi ngokwanele amaqembu akhona.
Abantu abayeke ukuba nomona bafune izikhundla.
UMaster Key Rwantsana uthe: Uyazi imali iningi kwipolitiki.
UNomfundo Full-Chicken Ngwenya uthe: Uzimoshela isikhathi, ayikho indaba yakhe.
USizwesaMangwe Mazibuko uthe: Angeke ephumelele, uzofana ne-DA, yona ephikisa kwasani eyenziwa nguhulumeni.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Ngeke ngibaphoxe abalandeli bami - Khaya
2012-10-12 12:02
Durban - Lowo ongowokuqala webala elimnyam ukunqoba umncintiswano wokuvundulula ithalente lomculo, ama-Idols, uKhaya Mthethwa uthi ngeke abaphoxe abalandeli bakhe, kubika iTimeslive.
"Ngiyasaba ukubaphoxa, ngakho kumele ngiqinisekise ukuthi ngiyazimisela, nokuthi ngingakhohlwa lapho ngiphuma khona nokuthi kungani ngangenela lo mncintiswano," kusho uMthethwa ngoLwesine.
"Ngesikhathi ngizibandakanya nama-Idols ngangiziphendlela ikusasa emculweni. Kumele ngingazimatanisi nezinto ezingasile nezingona ikusasa lami."
UMthethwa uthembise ngokuthi uzozama ukuthi abe ngumnqobi wokuqala ukuwina ama-Idols, ukuphumelela kunalaba aseke baba khona.
"Ngeke ngibaphoxe abazali bami, ibandla, umphakathi nabalandeli. Ngiyasaba impela ukuphoxa labo abangivotele," esho.
UMthethwa wamukelwe ngenhlokomo eKing Shaka International Airport ngoLwesine, kanti phakathi kwezicukuthwane ebezikhona ngunkosikazi kaMengameli Jacob Zuma, uThobeka Madiba-Zuma neMeya yeTheku uJames Nxumalo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NOKUBONGWA PHENYANE noMTHOKOZISI MNCUSENI
UYAZISOLA umculi we-kwaito uSipho “Brickz” Ndlovu ochaphe ngenhlamba umlandeli wakhe enkundleni yokuxhumana uTwitter izolo.
UBrickz owaduma ngezingoma ezithi Tjovitjo nethi Sweety MaBaby, ushiye angalazi echapha ngenhlamba omunye wabalandeli bakhe embiza ngaphansi kweziketi zikanina, esho amagama okunzima ngisho ukuwashicilela.
Ethintwa ngemuva kokususa igidigidi kuTwitter, uBrickz uzwakalise ukuzisola ngokuchapha kwakhe ngenhlamba umlandeli.
Le ngxabano eqale ngemuva kokuthi intokazi ezibiza ngoYandee kule nkundla ithe kulo mculi iyachazeka uma ecula amaculo akhe.
Ngemuva kwesikhashana kube sekuphawula owesilisa ozibiza ngoDezmond-Magz, ozwakalise ukungeneliseki ukuthi lo wesifazane angahlabeka umxhwele yilo mculi wekwaito.
Kube ngukuzithintela kwakhe kuBrickz njengoba eqale wamtshela ukuthi yena uzomthuka ucela ayeke lento ayikhulumayo.
“Ngizomthuka lo, ngicela ungangisukeli,” kusho uBrickz ozibiza ngoBab’ Ndlovu kule nkundla.
Kuqhubekile ukungaboni ngaso linye kulaba bobabili njengoba uBrickz emqale khona ngebhomu lenhlamba waze walekelelwa nangomunye okukholakala ukuthi ungumculi wekwaito ozinze eThekwini.
Lo mlisa ukhombise ukungazinaki izinhlamba zalo mculi njengoba ethe ngeke akwazi ukuphendulana nomculi we-kwaito ongenangqondo.
Abalandeli baBrickz abese bemangele ngokubhadlaza inhlamba kukaBrickz, iningi labo belimnxusa ukuba ehlise umoya anganaki abantu kepha akagxile emsebenzini wakhe wokuqhubeka nokubajabulisa ngomculo wakhe.
Ngokusho kukaBrickz, abantu kumele bakucabange ukuthi yize nabo beyizibonelo kubantu bakuleli kodwa izinto ezifana nalezi nabo ziyabahluthula.
“Ngiyaxolisa kakhulu kubalandeli bami ngingasho nje ukuthi ngihluthukile ngazithola sengithuka inhlamba enkulu. Abantu abaningi bayangazi ukuthi angiyena umuntu okhonze ukukhuluma kakhulu kodwa angithandi ukusukelwa,” kusho uBrickz.
Uthe intsha yakuleli akumele isebenzise lezi zinkundla zokuxhumana ngendlela okungesiyona njengoba kwesinye isikhathi beke bezwe ukuthi khona umculi noma umlingisi oshonile kuqanjwa amanga.
Services


text:
KUBE nenhlokomo yenjabulo ngesikhathi inkantolo ichitha isicelo sesihlabani somculo we-hip-hop uMolemo ‘Jub Jub’ Maarohanye (osesithombeni) sokudlulisela isigwebo secala elamlahla lokubulala.
IMantshi uMnuz Brian Nemavhindi uthe azikho izizathu eziqanda ikhanda ezingenza ukuthi inkantolo isiphasise isicelo sikaJub Jub nasolwa naye uThemba Tshabalala ukuba badlulisele udaba lwabo kwenye inkantolo.
UJub Jub nomngani wakhe bebefuna ukudlulisela phambili isigwebo sabo ngethemba lokuthi enye inkantolo izobanikeza isigwebo esihlukile noma ahoxiswe amacala abo.
Imindeni yezingane ezashayiswa ngu-Jub Jub noTshabalala ijabulile ngesikhathi iMantshi isichitha isicelo sabammangali.
UTshabalala ubegqoke i-jean eluhlaza okwesibhakabhaka, ishethi elisawolintshi nejakhethi e-brown, eboshwe ngamaketango. UJub Jub naye ubeboshwe ngamaketango egqoke ibhulukwe elimnyama, ishethi elimhlophe kanti izinwele zakhe bezilukwe kahle.
NgoDisemba 5 uJub Jub noTshabalala bagwetsgwa iminyaka engu-25 bebhadla ejele ngecala lokubulala, ukuzama ukubulala, ukushayela bedle izidakamizwa nokudlala umjaho wezimoto emgwaqweni womphakathi.
UJub Jub noTshabalala bashayisa izingane zesikole ngoMashi 8 eProtea North bencintisana ngezimoto.
Izingane ezashona ngoPrince Mohube. Mlungisi Cwayi, Andile Mthombeni noPhomello Masemola.
UFrank Mlambo noFumani Mushwana basinda kodwa sebekhubazekile.
Services


text:
Ikhasi Lesihloko/Ikhasi Labagadangisi
Ukuphila Kwabunjwa Na Nofana Kwazivelela?
Igadangiso laka-2010
Incwajana le ayithengiswa. Igadangiswe ngomnqopho wefundo yeBhayibhili yephasi zombelele esekelwe ngeminikelo yokuzithandela.
Ngaphandle kobanyana kutjengiswe ngenye indlela, iMitlolo yesiHebheru (iTastamende eLidala) eberegiswe encwajaneni le, ithethwe eBhayibhilini i-New World Translation of the Holy Scriptures—With References, iMitlolo yesiGirigi (iTastamende eLitjha) ithethwe eBhayibhilini yesiNdebele.


text:
Uboshiwe onengadi yensangu
2013-01-07 15:03
Johannesburg - Umlisa oneminyaka engu-27 ubudala odabuka eSwazini, ukhalelwe ngamasongo kaSigonyela, ngemuva kokubanjwa ukuthi unengadi yensangu, kusho amaphoyisa aseMpumalanga.
Amaphoyisa abeqhuba uphenyo endaweni yaseVunani, ngesikhathi ezithela engadini yensangu, kusho okhulumela amaphoyisa uLieutenant-Colonel Leonard Hlathi.
"Kube sekuseshwa umuzi wonke, kwaboshwa umsola otholakale enenye insangu engadayisa isamba esingu-R700. Ebitshaliwe yona ingaba nenzuzo ka-R189 000".
Umsolwa uzovela ngaphambi kweNkantolo yeMantshi yaseBarberton, ngoLwesibili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
NONTUTHUKO NGUBANE
USEPHENDUKE umtshingo ubethwa ngubani umfundi owaxoshwa esikoleni ngo-2011 emuva kokulwa nabanye abafundi emagcekeni esikole i-Easther Payne Smith (EPS) eMgungundlovu.
USiphamandla Dlamini (18) waseWoodlands, eMgungundlovu ubhekene nengwadla yokuchithwa ezikoleni ezahlukene endaweni yangakubo ngenxa yalesi sigameko.
Lo mfundi obenza uGrade 10 ngaleso sikhathi udaba lakhe uselufake kubahloli besiyingi kodwa kuze kube manje asikho isikole esifuna ukumthatha.
“Kwaba nengxabano nabanye abafana esasifunda nabo, bangihlanganyela ngaphakathi esikoleni. Uthishanhloko wangikhiphela ngaphandle kwesikole ngaso leso sikhathi. Emuva kwezinsuku eziyisikhombisa kwathiwa angibuye, uma sengibuya kwathiwa angiphindele ekhaya ngihlale ezinye izinsuku eziyisikhombisa. Sengibuya uthishanhloko wangitshela ukuthi isigungu sabazali asisangidingi kulesi sikole ngoba nginodlame. Wangiphoqa ukuba ngithathe incwadi yokuthi ngiyashiya esikoleni,” kusho uSiphamandla.
Uthe selokhu axoshwa kunzima ukuthola esinye isikole ngoba izikole zikhala ngeminyaka yakhe ezinye zithembisa ukumthatha kodwa uma sezikhulume nothishanhloko walapho kade efunda khona bese zingafuni lutho okuzihlanganisa naye.
“Okubuhlungu ukuthi yimina ngedwa engabizwa esigungwini zokuqula kwecala, nabazali bami baba khona. Abanye abafana esasilwa nabo bona ababizwanga, baqhubeka nokufunda. Anginikezwanga nethuba lokuchaza ukuthi kungani sasilwa,” kusho yena.
USiphamandla uhlabe isikole ngokumenzela phansi ngokungalaleli izikhalo zakhe nokumphoqa ukuba ashiye.
“Bangibulalela ikusasa lami ngoba angikwazi ukufunda, amaphupho ami ngeke esafezeka. Ngifuna ukuba ummeli futhi nasesikoleni ngenza kahle manje ngeke kusenzeka lokho ngoba ngincishwe amandla ngoba ngiwumfundi,” kusho yena.
Kuthintwa isikole kuphendule owesifazane othe usesigungwini sabazali esilawula isikole iSchool Governing Body ozibize ngoLolly nothe uyalwazi lolu daba kodwa ngeke akwazi ukuphawula ngalo ngoba luphethwe uMnyango.
Kuthintwa okhulumela uMnyango uSihle Mlotshwa ngalezi zinsolo uthe usemhlanganweni ucela ukuthunyelelwa i-email, nayo angazange ayiphendule kwaze kwashaya isikhathi sokushicilela.
Services


text:
SIMPHIWE NDWANDWE
USHIYE kukhalwa umlilo ongqongqise imijondolo yaseMawosi ngoLwesibili ekuseni kwasha yonke into yabahlali bakule ndawo.
Kusolakala ukuthi lo mlilo ubangelwe wukuqhuma kwezintambo zikagesi ebezixhunywe komunye wemijolondolo udonswa endlini enkulu.
UNkk Thembekile Mkhize (58), ohlala kule ndawo, uthe kushe yonke into yasendlini kubalwa imibhede, amathe-levishini, izitofu, omazisi ngisho nemali ebigcinwe ngabahlali ezindlini.
Uthe iningi labantu abahlala kule ndawo basebenza emafemini aseWestmead kanti bebefika ngokuzolala abantu abebeqashe kule mijondoo asebesele dengwane manje.
Uthe babonga khona ukuthi akekho umuntu oshile ngoba intombazane nowesilisa abebelele kule mijondolo ngesikhathi kuqubuka umlilo bezwe kumenyezwa kuthiwa abaphume sekonakele base bephuma ngesamagundane ezindlini abebelele kuzo.
Okunye athe kukhathaze kakhulu abantu kuleya ndawo wukusha kokudla okugcine sekwenza abantu badayise ngothayela babo abebakhe ngabo imijondolo yabo.
Ikhansela, uMnuz Bheki-sisa Hlongwa, libabuthele ehholo lendawo bonke aba-phelelwe yindawo ngesikhathi kusha umlilo kuleya ndawo.
UHlongwa uthe abantu abasele dengwane bahanjiswe ehholo kanti inkinga enkulu wukuthi bebeqashile lapho bebehlala khona kodwa bazobahambisela ukudla nezimpahla zokwembatha.
Uthe abahlali balapha bacele ukunikezwa izinto zokuqala phansi imikhukhu yabo ngakho ubesazama izinkampani ezingasiza ngalokho.
Ilinganiselwa kwengu-38 imijondolo eshile kodwa abantu abasale dengwane kuthiwe bangaphezulu kuka-40 kuhlanganisa nezingane.
Abantu abaqashe kule ndawo bahlala ngabathathu noma baze babe bane emjondolo owodwa kanti abanikazi bale mijondolo ebiqaqelane emagcekeni emizi emibili bese begaya imali kubantu abasebenza kula mafemu.
Le mijondolo isha nje ngoLwesibili kushe eminye imijondolo eBriadene eThekwini imindeni yasala dengwane.
Services


text:
Kumanaphanapha umgwaqo yigazi eFree State
2013-02-04 12:01
Bloemfontein - Izakhamuzi zaseZastron eFree State zithi sezikhathele "yimifula yegazi", eliphuma emapayipini adalelwe ukuhambisa indle endaweni.
Abantu bendawo bathi amapayipi amfimfa igazi, bese ligcina ligezela emigwaqeni, kusho umbiko weVolksblad.
Phezu kwemibiko eminingi ehanjiswe kuMasipala wendawo iMohokare, izakhamuzi zithi akukho okwenziwayo ukubhekana nale nkinga.
Usomabhizinisi okhona endaweni uJohannes Pienaar uthi lokhu sekuqhubeke izinyanga eziyisithupha, uthi kuphazamisa umsebenzi.
“Igazi ligeleza phambi kwebhizinisi lami, ayibekezeleleki lento. Abasebeni bakaMasipala bafka kodwa bangenza lutho."
Okhulumela umasipala uThabo Panyane uthi lokhu kudalwa yizilaha ezimbili ezilahla udoti wazo emapayipini kamasipala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Siwalindele amanye amaqembu amakhulu - Maluti
2013-02-25 12:04
Johannesburg - Umqeqeshi weMaluti FET College uMorena Ramoreboli uthi iqembu lakhe likulungele ukubhekana nanoma yiliphi iqembu lePSL ngemuva kokuthela ngehlazo i-Orlando Pirates koweNedbank Cup, kubika iKickOff.com.
IMaluti izibekele indawo emlandweni webhola kuleli ngesikhathi ishaya iqembu laseSoweto ngo 4-1 ngoMgqibelo, nokuyisibhaxu esingakaze sabonwa eqenjini elithathwa njengelikhulu kuleli.
URamoreboli uthe bakulungele ukugadulisana neMamelodi
Sundowns noma iKaizer Chiefs, yize noma ingathanda ukudlala neSupersport United kulo mqhudelwano.
“Angisabi ukubhekana namaqembu ePSL, ngisho kungathiwa yiKaizer Chiefs noma iSundowns," kusho umqeqeshi.
“Kodwa bengingathanda futhi ukudlala neqembu elifana neSuperSport United. Ngiyasithanda isitayela sabo nokungase kuphonsele abadlali bami inselelo."
URamoreboli uxwayise ngokuthi ukunqoba ngo 4-1 kweqembu lakhe bekungewona umdlalo nje, kepha kungubufakazi beqembu ebelizimisele kulo mdlalo obuseCharles Mopeli Stadium.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
KUBOSHWE amadoda amathathu abanjwe nenqwaba yensangu eDakeni, eMbongolwane, ngoMgqibelo.
Amaphoyisa aseMbongolwane ehambisana nawesiyingi saseShowe agasele komunye umuzi kule ndawo afica amadoda amabili egqisha insangu emiphongolweni.
Laba basolwa abaneminyaka engu-28 bakule ndawo baphinde batholwa namasaka amathathu egcwele insangu.
Imiphongolo emithathu ehlukene ngobukhulu ibigcwele insangu, kukhona namabhakede amaningi abenensangu.
Amaphoyisa aphinde abopha omunye umsolwa (30) naye otholwe nensangu.
Okhulumela amaphoyisa esifundazweni, uCaptain Thulani Zwane, uthe intengo yensangu etholakele ilinganiselwa ku-R1 million uma ingase idayiswe emgwaqeni.
Amadoda aboshiwe azovela namuhla eNkantolo yeMantshi eNkanyezi ngamacala okutholakala nensangu. – Intatheli yeSolezwe
Services


text:
Abagulayo, asebeluphele kanye labaphila lobugoga bakhuthaza abe Zimbabwe Electoral Commission ukuba baphange ukubatholisa ithuba lokuvota njengoba benganelisi ukuma okwesikhathi eside besendwendweni mhla wokuvota.
Abaphila lobugoga obehlukeneyo, abagulayo kanye lasebekhulile bathi mayiqakathekiswe impilakahle yabo.
Inengi labo elikhathazekileyo kakhulu ngalolu khetho lithi liyafisa ukuyavota ngosuku lokhetho kodwa lesaba ukuba lizehluleka ukukufeza lokho ngenxa yokuthatha isikhathi kwabavotisayo.
Bakhuthaza abenhlanganiso ebona ngezokuqhutshwa kokhetho iZimbabwe Electoral Commission ukuba batholiswe usizo bavote ngokuphangisa bangaze bathatha isikhathi eside ngoba inengi labo bengaphilanga lapha emizimbeni.
Uzulu wase Chegutu le Norton uphila lobunzima obehlukeneyo uveze imicabango yakhe phezu kwaloludaba.
UNkosazana Portia Chimedza wase Norton uphila lobugoga. UChimedza uleminyaka engamatshumi amabili yokuzalwa.ufunde esikolo se Danhiko lapho atholiswe khona imfundo yaphezulu kundaba zokusetshenziswa kwemitshina yakulezi nsuku.
Ubhalisile uChimedza ukuba avote ngoLwesithathu njalo ulesifiso sokuyavota ethi kodwa inkinga yikuba njengomuntu ohamba nge wheel chair, wesaba ukuba uzathatha isikhathi eside esemzileni wokuvota.
Ucela abe ZEC ukuba babasize ngokuphangisa abaphila lobugoga njengaye.
UMmnumzana Wellington Chinakidzwa ungumgcinisihlalo ebandleni le MDC ku Ward Rleven eChegutu.
UChinakidzwa uthi kunje uNkosikazi wakhe utshaywe yi stroke kunyanga ezintathu ezedluleyo njalo umkakhe lo wabhalisa ukuvota.
Ozancintisa kukhetho lukamanisipala ngoLwesithathu emele i-ward three eChegutu ngaphansi kwebandla le MDC ekhokhelwa nguMnumzana Morgan Tsvangirayi, uMnumzana Joshua Hondoma, laye usekela isicelo sabagulayo labaphila lobugoga laba ukuba baphathiswe ngokushesha laba bantu ngosuku lokuvota.
Abe ZEC mabenze konke okusemandleni abo ukuphathisa lamalunga kazulu anelise ukuvota kutsho uHondoma.
UMnumzana Charlton Hwende uncintisa kukhetho lwamalunga edale lephalamende eChegutu ngaphansi kwebandla le MDC-T.
UHwende uthi abebandla lakhe sebeke bakhulumisana labe ZEC phezu kwaloludaba lokuphathiswa ngesiphangiphangi kwalabo abalobunzima obehlukeneyo mhla welanga lokuvota.
Abe ZEC bona bathi bavele behlezi baphathisana lalaba bantu ukuze baphange bayephumula ngekhaya.
Abe ZEC bathi asebekhulile,abagulayo labagogekileyo bazaphathiswa ngesiphangiphangi. Kuthi abangaboniyo labanganelisi ukubhala bona belethuba lokuzikhethela ongabaphathisa ekuvoteni kwabo njengalokho okutshiwo ngumthetho wezokuvota iElectoral Act.


text:
BAWINILE NGCOBO
KUBOSHWE amadoda ayisishiyagalolunye ngamacala okugqekeza nokweba eVerulam namaphethelo emkhankasweni wamaphoyisa obungoLwesihlanu.
Amaphoyisa athole inqwaba yezimpahla zokwebiwa ebesezidayisiwe okubalwa kuzo ama-laptop, ama-LCD TV, imisakazo yezimoto, izipikha nokunye.
Okhulumela amaphoyisa esifundazweni uCaptain Thulani Zwane, uthe ukudlanga kwezigameko zokugqekezwa kwemizi kwebiwe izimpahla ezindaweni zaseVerulam okubalwa kuzo iWaterloo, eMawoti naseMawotana kuphoqe ukuthi kubunjwe ithimba lamaphoyisa elizobhekana namacala okugqekeza.
“Leli thimba liqale umkhankaso walo ngoLwesine ntambama kwaze kwashaya uLwesihlanu. Babambe abasolwa eWaterloo, eMawoti naseMawotana. Abasolwa bese bekhombisa amaphoyisa lapho bedayise khona ezinye izimpahla,” kusho uZwane.
Uthe ezinye izimpahla zitholwe komakhelwane babasolwa.
Kuthiwa kubanjwe nabasolwa abebefunelwa amacala ango-2010.
Abanye balaba basolwa kuthiwa bebefunelwa amacala okugqekeza nokweba izimpahla eDurban North.
UZwane uthe omunye walaba basolwa bathole ukuthi uthinteka emacaleni amaningi alolu hlobo.
Uthe iningi lezimpahla abazitholile sebekwazile ukuziyamanisa namanye amacala okugqekeza ayevuliwe.
UZwane uthe labo abazaziyo ukuthi bathenga izimpahla zokwebiwa ezazidayiswa ngabafana abazilethe emaphoiseni ngoba amaphoyisa uma ezithola kubo nabo bazoboshwa.
“Abantu kumele bazi ukuthi kuyicala ukuthenga impahla edayiswayo ungazi ukuthi ithathwephi, uma utholwe nempahla oyithenge yebiwe nawe uzothweswa icala,” kusho uZwane.
Abasolwa bavele eNkantolo eVerulam kanti abanye bazobuye baphinde bavele eDurban North ngamacala okugqekeza khona.
Amaphoyisa alindele ukuthi athole ezinye izimpahla.
Services


text:
Bahlulwa wukubonga abafundi abaseCuba - Nzimande
2013-02-22 14:03
Johannesburg - Abafundi baseNingizimu Afrika abafundela ezobudokotela eCuba, nabasesitelekeni sokwenyuselwa isibonelelo sanyanga zonke, bakhombisa ukungakwazi ukubonga, kusho uNgqongqoshe woMnyango wezeMfundo emazingeni aPhakeme uBlade Nzimande.
"Akwamukelekile ukuthi abafundi bangakhombisa ukungabi nokubonga okungaka, ekubeni bebe bezazi ukuthi baphuma ezweni elivele libhekene nenselelo yezemfundo emazingeni aphakeme," kusho uNzimande.
"Ngiyakugxeka kakhulu lokhu kwenza."
Okungenani abafundi abangu-187 abafundela ubudokotela eCuba, bangene esitelekeni sokuduba ukudla, basabisa nangokuthi bazobuyela kuleli laseNingizimu Afrika uma kungahlangabezwana nezidingo zabo.
UMnyango uthi abafundi bafuna isibonelelo sika-US500 (R4 439).
UNzimande uthi uhulumeni wasebenzisa isamba esingu-R500 000 kumfundi ngamunye, eminyakeni eyisithupha eyedlule, kukhokhelwa izindleko zokufunda nokuhlala eCuba.
Ukwenza kwalaba bafundi kufiphalisa amathuba angase atholwe ngabanye abafundi abasenamaphupho, abakuleli laseNingizimu Afrika.
"Bafuna into engaphezu kwamandla, uma befuna ukubuya ababuye kunikwe abanye ithuba lokufunda, baningi abantu abafuna ukwelekelelwa."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ngeke siyivotele i-ANC - Abavukuzi
2012-12-07 08:31
Johannesburg - Abavukuzi ngeke bayivotele i-African National Congress okhethweni oluzolandela, kusho umsebenzi wasemayini iLonmin, eMarikana, eGoli.
“Kungenzeka ukuthi asifundile, kepha siyayiqonda ipolitiki...kanti epolitikini abantu abafi njengoba kwenzeka eMarikana. Asithi abantu mabangavoti, abavote, kodwa bangayilokothi i-ANC," kusho uTholakele Dlunga e-University of Johannesburg.
Ubekhuluma ngesikhathi kwethulwa incwadi elandisa ngokwenzeka eMarikana.
UDlunga usole uhulumeni ngokubulala abavukuzi abangu-34 ngesikhathi kunesiteleka esasiphelezelwa wudlame ngo-Agasti 16.
Le ncwadi esihloko sithi Marikana: A View from the Mountain
and a Case to Answer ibhalwe yilowo oyinhloko yeSociology kule nyuvesi uSolwazi Peter Alexander nabanye abane.
UDlunga uthe uyayiqalekisa inkomfa ye-ANC ezobanjelwa eMangaung.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UZuma ududuze abakwaShiceka
2012-04-30 16:41
Johannesburg - UMengameli uJacob Zuma usedlulise amazwi enduduzo emndenini waloyo owabe enguNgqongqoshe
wezokuBusa ngokuBambisana nezoMdabu uSicelo Shiceka odlulile emhlabeni.
UShiceka ushonele e-Eastern Cape ngoMsombuluko ekuseni.
"Egameni likahulumeni wakuleli nabantu bonke baseNingizimu Afrika, sithi dudu emndenini, izihlobo kanjalo nabangani," kusho uZuma esitatimendeni.
"Sizokhumbula kakhulu umfutho akade enawo. Ubesebenze ngokuzikhandla, usebenze kakhulu ezinhlakeni zikahulumeni kanjalo nasemzabalazweni ngeminyaka yawo-1980."
Amaqembu ezombusazwe nawo azwakalise amazwi enduduzo ngokudlula kukaShiceka.
Umengameli waxosha uShiceka njengongqongqoshe ngo-Okthoba ngonyaka odlule
ngemuva kokutholwa ethintenka ekungenzini kahle nguMvikeli woMphakathi uThuli
Madonsela.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
CELANI SIKHAKHANE
OWAYENGUKHOMISHANA wamaphoyisa kuleli uMnuz Bheki Cele uthi akasoze afaka isicelo ku-ANC uma kukhona iqhaza afuna ukuba nalo ezinhlakeni zale nhlangano kodwa uzimisele ukwenza noma yini uma ayobe ekhethelwe kuyo ngamalungu alo mbutho.
UCele ukhulume kanje ngesikhathi ephawula ngokuthi ngabe usenaso yini isifiso sokuthi kube neqhaza alibambayo ku-ANC njengoba kungekho akwenzayo selokhu akhishwa ekomitini lesigungu esiphezulu ngesikhathi eyofakwa emaphoyiseni.
“Selokhu ngaba yilungu le-ANC kusukela kudala kuze kube yimanje futhi kuyoze kube phakade kodwa angikaze ngifake isicelo sokufuna ukuthi kube khona engikwenzayo enhlanganweni, kuzo zonke izinhlaka esengike ngaba kuzo ngiyakhethwa. Okusho ukuthi uma i-ANC inquma ukungijuba ekutheni ngenze noma yini ngiyovuma ngikwenze lokho,” kusho uCele.
Ngesikhathi uCele exoshwa emaphoyiseni akukho lapho abesegxile khona ngokwe-ANC njengoba yamkhipha ku-NEC ngenhloso yokuthi kungabi bikho ukushayisana phakathi komsebenzi wakhe nezombusazwe.
Lo mholi uthathwa njengalabo abasemkhankasweni wokuthi kuchithwe uMengameli Jacob Zuma ekutheni athathe ihlandla lesibili.
Ngaphandle kwalokho kuke kwavela ukuthi kunabaholi be-ANC esifundazweni abazama ukushaya uCele ngesithende kangangokuthi uma kukhona umcimbi weqembu okufanele ayokhuluma kuwo uyahlehliswa noma kungayimuntu.
Nokho uNobhala uMnuz Sihle Zikalala useke wakuchitha lokhu wathi i-ANC akekho umuntu oyilungu layo emkhiphela ngaphandle noma emkhipha inyumbazane uma kunezinto zenhlangano.
Kumanje uCele usebonakala ematasa egatsheni le-ANC langakubo eLamontville, eThekwini lapho okuqhubeka khona imihlangano yokubhunga ngezindaba zaseMangaung.
Khonamanjalo uCele uzwakalise ukukhathazeka ngokugxekwa kwamaphoyisa uma elwa nezigebengu eziyingozi wathi sekuyacaca ukuthi osekuzokwenzeka uma ebona izigebengu zihlomile uzobaleka ukuze avikele ukudubulana nazo ngoba zona zisuke zidubula.
Services


text:
Ngingomunye wabantu abazigqajayo ngolimi lwami, okuyisiZulu.
Ngennhlanhla futhi isiZulu wulimi oludume kakhulu futhi olukhulunywa kakhulu eniNingizimu Afrika.
Kumina ulimi enye yezindlela echaza ubumina, nemvelaphi yami, ikhakhulukazi indlela engilukhuluma ngayo, nendlela engizizwa ngayo uma ngikhuluma ngalo, ayifani nendlela okwenzeka ngayo uma ngikhuluma olunye ulimi, ikhakhulukazi olwesiNgisi.
ENingizimu Afrika sinezilimu ezingu-11 ezisemthethweni kodwa sikholelwa ekutheni isiNgisi okuwulimi lwamaNgisi lwaseNgilandi ilona ulimi okumele silusebenzise uma sixhumana.
Umbuzo wami uthi, kungani kube ulimi lwesiNgisi kungabi olwesiNtu okuxhunyanwa ngalo?
Kungani sakhetha ukuqhakambisa ulimi lwangaphandle?
Mina ukuba ngempela kuyakhethwa, ngabe ngikhetha okungenani ulimu lwamaBhunu... isizathu yingoba lingulimu lwaseNingizimu Afrika akulona olwangaphandle.
Ngesonto eledlule, ngizibukele umabonakude, amazwe ase-Europe kwezebhola.
Ngayithanda indlela abakhuluma ngayo. Umuntu wayekhuluma ulumi lwakubo, ngisho ebuzwe ngesiNgisi wayephundula ngolimi azigqajayo ngalo, ulimi lwakhe lwebele.
Isizathu ukuthi bayakuqonda ukubaluleka kolimi, futhi bayazigqaja ngabayikho.
Awuke uhlale ubukele uma kuhlangene iPhalamende, uzongena uJacob Zuma uMengameli wezwe, ongumZulu phaqa, akhulume isilungu inkulumo yakhe aze ayiqede kwesinye isikhathi engafakanga ngisho uhlamvu olulodwa lwesiZulu.
Bese ngakolunye uhlangothi ubuke uma kukhuluma uHelen Zille, ukhuluma isilungu, hhayi ulimi lwesintu, ciche aze ayiqede inkulumo yakhe, ngisho sekukhuluma, abantu bolimi lwesiBhunu abasePhalamende, bakhuluma isBbhunu baze baqede izinkulumo zabo ngalo lolu limi.
Uma ubhekisisa kahle, umuntu ongumZulu noma umuntu omnyama uyathanda ukukhuluma ulimi okungelona olwakhe.
Thina bantu abansundu siyathanda ukuhlale sicabangela abanye abantu ukuthi bazothini noma ngeke bezwe uma sikhuluma ulimi okungelona olwabo kodwa bona abayenzi leyo nto.
Kunalokho sigcina sithatheka kancane ngezinto zethu zesintu, zigcine zibonakala njengezinto ezingabalulekile.
Ngiyacabanga ukuthi namanje njengoba kuhlangene amazwe omhlaba eThekwini kwi COP 17, akekho owakuleli oseke wakhuluma ngolunye ulimi ngaphandle kwesiNgisi, yize bekhona otolika.
Sizwe esinsundu asike sizigqaje ngezilimi zethu, siziqhakambise ukuze nezinye izizwe ziyeke ukusibukela phansi.
Ngiyakholelwa ukuthi uma singakhombisa ukubaluleka kolimi lwethu ngeke ezinye izizwe zihlale zicabanga ukuthi isiLungu sabo kuphela esibalulekile, ukukhuluma olunye olimi kungubuciko kodwa akuchazi ukuthi umuntu uhlakaniphile noma ungcono kunabanye.
Asikhumbule ukuthi sonke sinelungelo lokukhuluma ngolimi lwethu lwebele.
Yini esingayenza ukulungisa le nkinga?
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
Disclaimer: INews24 iqhakambisa ukukhuluma ngokukhululeka nokuzwakaliswa kwemibono eyahlukene. Lokho kuchaza ukuthi imibono yababhali bezingosi eshicilelwe kuNews24, akuyona imibono yeNews24.


text:
MINENHLE NTOMBELA
LIZOBHEKISA amabombo eLondon iqembu lomculo wokholo elizinze eThekwini iFifty50, njengoba liqokwe ohlwini lwama-Africa Gospel Music Awards (Agma) nonyaka.
Leli qembu amalungu alo okungoSihle Mazibuko, Malusi Shezi, Philani Ndlovu, Siya Xulu lisungulwe esontweni iDurban Christian Centre (DCC) ngo-2009.
UPhilani ongomunye wabasunguli baleli qembu elicula umculo wokholo oxutshwe ne-kwaito ne-hip hop uthi bebengalindele ukuzwa ukuthi baqokelwe ama-AGMA.
“Siqokelwe emkhakheni we-Afro Gospel Group Of The Year. Siqhathwe nabanye abaculi namaqembu asezingeni eliphezulu e-Afrika. Siyaziqhenya ngokufinyelela kuleli zinga yize sisebasha emkhakheni wezomculo. Kusho lukhulu kithi ukuthi umsebenzi wethu usufinyelele kwi-Afrika yonke,” kusho uPhilani.
I-Fifty50 yaqokelwa kumaSouth African Music Awards (Sama) nyakenye kodwa bakhala ngaphansi. Kodwa-ke bathola indondo yeBest Rap Gospel Album kumaCrown Gospel Awards.
Kule albhamu yabo yokuqala iKazi Kuyoba Njani bathi baqhuba umyalezo wabo wokuheha intsha enkozweni njengoba becula ngesigqi se-hip hop basebenzisa umculo othandwa yintsha ukuyidonsela esontweni.
Ngaphambi kokuthi bahambele lo mcimbi bahlele indumezulu yekhonsathi yomculo wokholo eDCC.
Kanti bacela abalandeli babo babavotela ngokungena kwi-website ethi africagospelawards.com.
Ama-Agma azokuba eLondon ngoJulayi 7 kanti kweminye imikhakha kuqokwe abaculi namaqembu aseNingizimu Afrika.
Sibala uSfiso Ncwane, Joyous Celebration, Swazi Dlamini, Ntokozo Mbambo, Solly Mahlangu, Hlengiwe Mhlaba nabanye abaningi.
Services


text:
Uhulumeni akasukumele ukugula kwezimbongolo - DA
2013-01-02 15:06
Cape Town - Iqembu iDemocratic Alliance, e-Eastern Cape, lithi kumele uhulumeni wesifundazwe asukumele indaba yokugula kwezimbongolo.
Zingu-20 izimbongolo esekubikwe ukuthi zifile endaweni yaseKomga, iseKei Mouth naseMorgan's Bay.
Kunokwesabela ukuthi lokhu okubulala izimbongolo kungase kusabalale nesifundazwe, bese kuthikamezeka umnotho.
Okhulumela i-DA uJohn Cupido uthe: “Abantu basebenzisa izimbongolo ukuthutha umthwalo nokuqhuba eminye imisebenzi. Uma kunegciwane elikhona, lingase lisabalale kalula.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Akusolwe uMinenhle uma uKhune edlisela - Umbono
2013-01-15 16:35
Cape Town - Unozinti weBafana Bafana neKaizer Chiefs, u-Itumeleng Khune, phambili waphumela obala wathi izinkinga ake wabhekana nazo kwezothando nentombi yakhe uMinenhle “Minnie” Dlamini, zaholela ekutheni kwehle ifomu yakhe.
Imibiko engakaqinisekiswa ithi uKhune noMinnie sebehlukene.
UMinnie kuthiwa usebuyisele emuva i-BMW M3 ayithengelwa nguKhune njengesipho sosuku lwakhe lokuzalwa ngesikhathi ehlanganisa iminyaka engu-21, yobudala.
Sibuze imibono yabafundi sifuna ukwazi ukuthi kungenzeka yini lokhu kuhlukana kuholele ekutheni uKhune aphazamiseke emidlalweni yakhe ye-Afcon, eqala ngoMgqibelo?
Baphefumule kanje:
UKukhanya Mkhize uthe: Akusolwe uMinenhle ngokwala uKhune ngalesi sikhathi.
USipho Solomon Ngubeni uthe: Makanikwe isikhathi sokupholisa ubuhlungu nenhliziyo, kubuhlungu ngempela ukuhlukana nomuntu omthandayo.
lokhu kungawuphazamisa umdlalo wakhe, sikhala kanye naweKhune.
U-Angel Cebile uthe: Akayekwe azikhethele yena ukuthi angakwazi yini ukudlala.
USkhumbuzo Brian uthe: Bazombona ngani uma esekulungele ukudlala?
Iboshelwa izacile, azilime ziyetsheni.
UVelopes Smithy uthe: Kuyoncika kumqeqeshi, ngokwami akekho unozinti ofika kuye.
UNhlanhla Mdletshe uthe: Uma uyisosha uwubeki izinkinga zakho phambili kodwa izwe lakho olibeka phambili, naye-ke uKhune ezothando akazibeke ecele ebhekane nemidlalo ye-Afcon.
UPhumlani Muthwenyongo Langa uthe: Angicabangi ukuthi ukuhlukana kwabo kunento yokwenza neBafana, akuthi ngoba waliwe bese udembesela emsebenzini wakho.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
INTATHELI YESOLEZWE
ASILIBONANGA elidlalayo isihlabani sakuleli se-Afro pop emcimbini wokuhlonipha abaculi abamnyama obaseMelika, ama-Black Entertainment Television (BET) Awards.
Yize uLira eliphephezelisile ifulegi laseNingizimu Afrika ngokuqokelwa emkhakheni walo mcimbi, le ntokazi ibuye ilambatha kodwa iziqhenya ngokuba yingxenye yalo mcimbi, obungeSonto.
ULira ubeqokelwe emkhakheni weBest International Act: Africa, encintisana noWizkid waseNigeria, Camp Mulla (Kenya), Ice Prince (Nigeria), Sarkodie (Ghana) noMokobe waseMali. Kulo mkhakha umhlanganiso ugcine udliwe nguSarkodie noWizkid.
ULira akayena umculi wokuqala ukuyomela iNingizimu Afrika kulo mncintiswano. Nyakenye kwakuqokwe iqembu le-hip hop iTeargas, eyashaywa ngabaculi baseNigeria uD’Banj no-2Face Idibia.
Kulo mcimbi uLira uqhamuke egqoke ingubo ende ebomvu tebhu, ehambisana nesikhwama sakhona esincane esinombala obomvu noluhlaza okwesibhakabhaka. Ngesikhathi ehamba kukhaphethi obomvu, abakuleli abazinze eMelika bachwaze kwezwakala ku-Twitter, kwazise bona bebewubuka bukhoma lo mcimbi esiteshini iBET. Bebengancomi ubuhle bengubo kuphela kepha bebezwakalisa ukuzigqaja ngaye ngokufinyelela kuleli zinga.
Naye uLira kule nkundla uthe uzizwa ekhethekile futhi ethobekile ukuba aqokelwe ukuzomela iNingizimu Afrika.
Abanye abaculi abadonse amehlo kulo mcimbi ngabashadikazi uBeyonce noJay-Z abawole izindondo. Ukuqhamuka kukaKanye West nesithandwa sakhe esisha uKim Kardashian nakho kudonse amehlo njengoba bebengabanye bosaziwayo abebehleli phambili, amakhamera ezitika ngabo.
UBeyonce uthole indondo yeBest Female: R&B, Video of the Year neyeVideo Director of the Year.
UChris Brown ugoduke neyeBest Male: R&B, kwi-Best Female Hip Hop kwawina uNicki Minaj kwathi eyeBest Male Hip Hop yathathwa nguDrake.
UCommon uhlonishwe ngeCentric Award, kwathi uMfundisi Al Sharpton wahlonishwa ngeHumanitarian Award. ILifetime Achievement Award inikwe uFrankie Beverly noMaze.
Services


text:
BAWINILE NGCOBO
KUBOSHWE ababili ngesehlakalo sokuhlasela esenzeke kwaKhuzwayo eMankwanyaneni, eNgudwini eShowe emasontweni amabili edlule lapho kwakwemuliswa khona amantombazane akulo muzi amabili kwashona abayisithupha, kwalimala abangu-17.
UColonel Jay Naicker wamaphoyisa esifundazweni uthe la madoda amabili aneminyaka engu-24 no-27 aboshwe ngoLwesithathu emuva kophenyo lwamaphoyisa.
Ababoshiwe kuthiwa baboshwe ehostela laseMlazi esigcemeni sakwa-T.
Abanye abashona kulesi sigameko bebehlala kulo leli hostela uma beseThekwini.
Kulesi sigameko sokuhlasela kwashona oMnuz Khulekani Luthuli, Mnuz Sfiso Luthuli, Mnuz Maqhinga Mthethwa, Mnuz Simphiwe Mthethwa noMnuz Hlanganani Mgenge.
UMnuz Bongukuphiwa Ndwandwe washona esengeniswe esibhedlela eNgwelezane.
Abashona basohlangothini okuthiwa lwafika lwadunga umemulo kodwa induna okuthiwa yayihola leli butho esekubhaceni yatshela Isolezwe ngesonto eledlule ukuthi kungamampunge ukuthi bahlasela kwaKhuzwayo.
Le nduna yathi bona babeziyele emcimbini njengezinsizwa zesigodi esisodwa kwaba yilaba ababafica behleli phansi esigcawini abasukuma kwabe sekukhala isibhamu.
Induna ibingekho ngempelasonto ngesikhathi kufihlwa amadodana ayo amabili ashona kulesi sigameko.
UNaicker uthe ababoshiwe bazovela enkantolo maduze.
Khonamanjalo amaphoyisa awakabophi muntu ngokubulawa kwamalungu ayisishiyagalombili eSkebhe uphiko okuthiwa lulwa nobugebengu ePomeroy. Abafi babulawa ngesonto eledlule.
UNaicker uthe amaphoyisa asaphenya kodwa bekungakaboshwa muntu.
Uthe amaphoyisa asankanise kuzo zombili lezi zindawo aqaphe isimo.
Services


text:
INTATHELI YESOLEZWE
AMAWELE abengundabuzekwayo azalwe ehlangene okungawase-Eastern Cape agcine endile. La mawele asuswe e-Eastern Cape ayolashwa esibhedlela eCape Town ngesonto eledlule. Amagama awo abengakadalulwa kanti nemindeni yawo icele ukuthi ingathintwa ngabezindaba.
AboMnyango wezeMpilo eWestern Cape ngomlomo womkhulumeni walo Mnyango, uFaiza Steyn, uthe amawele abenesisindo esingu-4 kilograms ashone ngesonto ebusuku.
Amawele kuthiwa abesebenzisa inhliziyo eyodwa nesibindi. Inhliziyo yawo kuthiwa ibihluleka ukuphampa ngendlela njengoba elinye lawo bese linenkinga yokuphefumula obese kuze kwaphumela nasenhliziyweni.
USteyn uthe njengoba lezi zingane kade zisebenzisa lezi zitho ngokuhlanganyela abemancane kakhulu amathuba okuthi abengasinda.
Uthe bonke abantu ababezama ukusiza la mantombazanyana bathintekile ngokushona kwabo ngoba ngesikhathi efika esibhedlela ayebukeka ethembisa.
Esithombeni esikhishwe iphephandaba iCape Times ngoLwesihlanu bekubukeka sengathi lezi zingane ziyangana.
Amawele azalelwe esibhedlela iDr Malizo Mpehle kuTsolo, eduze kwaseMthatha ngoLwesithathu olwedlule abe esethunyelwa eCape Town lapho efike khona ngoLwesine eRed Cross Children’s Hospital.
Ephawula phambilini uSteyn waveza ukuthi akucaci ukuthi udokotela uzowahlinza nini ngoba kubonakala isimo sawo singaphuthumi.
Wathi amawele asadinga ukuxilongwa ngendlela udokotela agculiseke futhi kungenzeka angahlinzwa maduze. Waveza nokuthi kungenzeka abuyiselwe ekhaya ukuze akhule kahle uma lokho kubonakala kuyindlela ephephile.
Services


text:
BAWINILE NGCOBO
SEKULINDWE isinqumo sikaMqondisi wezokuShushisa ecaleni lephoyisa laseMlazi elisolwa ngokudlwengula likhulelise indodakazi yalo, elagcina ngokuyibulala ngoMashi nonyaka.
USimo Mgobhozi (40) uvele kafushane eNkantolo yaseMlazi izolo icala lakhe lahlehliswelwa uJulayi 31 ukuze kuphume isinqumo soMqondisi wezokuShushisa esizobe sidlulisela leli cala eNkantolo eNkulu.
UMgobhozi, osolwa ngokubulala indodakazi yakhe uNontobeko Nana Mgobhozi (14), utokele ngaphakathi emva kokunqatshelwa yile nkantolo ibheyili.
Ngesikhathi uMgobhozi evele eNkantolo izolo ummeli wakhe, uMnuz Andile Dakela, uzwakalise ukukhathazeka ngokuhlehla kwaleli cala.
Ukhale ngokuthi uMgobhozi ulokhu ehleli ngaphakathi, impilo yakhe ayiqhubeki ekubeni necala leli abekwe lona kubukeka lingaqhubeki.
Kuvele ukuthi uphenyo lwamaphoyisa selushoda ngemiphumela yegazi lengane eyayikhulelwe nguNontobeko, okuyiyo ezocacisa ukuthi ngabe le ngane kwakungekaMgobhozi yini.
Njengoba uMgobhozi ehamba leli cala lokubulala indodakazi yakhe, uhamba necala lokuyidlwengula (yona le ndodakazi yakhe) asalihamba ngokuhlukana enkantolo yesiFunda eThekwini.
Khonamanjalo, lihlehlele uJulayi 26 icala labasolwa abahlanu ababhekene necala lokubulala ngokudonsa izibilini zesihlobo sabo esineminyaka engu-15 ngobuntu baso ngoba besisola ngokuthi sinamadimoni.
USinethemba Dlamini washona emuva kokuthi ubabekazi wakhe, abazala bakhe nentombi kayise beqale bamthandazela bethi bafuna inombolo kasathane eyayikuye enkabeni.
Lokhu kwaphetha ngokuthi ashuthekwe isandla ebuntwini bakhe, wahushulwa izibilini zakhe bethi bakhipha amadimoni kuye.
Ababhekene naleli calo ngoFundiswa Faku (29), Lindela Jalubane (38), Nokubonga Jalubane (18) Nonhlanhla Mdletshe (21) abathe xinti enkantolo izolo kodwa omunye osolwa nabo oneminyaka engu-15 ubengabonwa nangokhalo.
Services


text:
FANELESIBONGE BENGU
INTSHA yaseThekwini izozitika ngedili lomculo namhlanje eNkosi Albert Luthuli International Convention Centre (ICC) ngaphambi kokugubha usuku lwayo kusasa oluzobe lugujwa kuzwe lonke.
Ngaphambi kwaleli dili kuzoba nombukiso wemfashini lapho khona kuzobe kukhonjiswa ngezimpahla zabasiki abehlukene.
Umhleli we-Imbizo Gala and Cultural Festival, u-Andy Makaula weNdizani Media, uthe bafuna ukugubha usuku lwentsha ngemfashini, ukudla, imidanso nomculo esinawo nowenza isifundazwe sibumbane.
“Sifuna le festiveli ibe minyaka yonke ngoba kubalulekile ukugubha ibanga esesilihambile nenkululeko esayilwela siyintsha. Kulo mcimbi kuzobe kushawa imidanso yesintu, kukhonjiswa ngobuciko bezandla, imidlalo yeshashalazi, amahlaya, imfashini bese kulandela abaculi esiteji,” kusho uMakaula.
Uthe abaculi abazobe bekhona ngoKhanyo Maphumulo, Sfiso Ncwane, Big NUZ noZakwe.
UMakaula uthe amathikithi abiza u-R350 kanti kule mali kubalwa kuyo ukudla neziphuzo kuthi elabazobe bemile libiza u-R150. Amathikithi atholakala eComputicket
“Iminyango izovulwa ngo-5.30 ntambama kanti abantu abaphoqelekile ukuthi begqoke imvunulo kodwa abagqoke lokhu esiyikho. Asizami ukuthi sibashintshe kodwa sifuna ukujabulela esiyikho manje,” kusho yena.
Services


text:
2014-08-29 17:47
Imenenja kaGordon Igesund uMike Makaab isiyicithile imibiko ethi u-Igusund usevumile ukusayina kuSuperSport United ukuba angene endaweni kaCavin Johnson.
2014-08-29 14:34
UCriastiano Ronaldo oqokwe ukuba yi-UEFA Best Player usephumele obala ngodaba lombango okuthiwa ukhona phakathi kwakhe noLionel Messi, kusho umbiko.
2014-08-29 13:30
IBayern Munich ikuqinisekisile ukuthi isayinise uXabi Alonso obedlala kuReal Madrid ngemali elinganiselwa ku-£8 million.
2014-08-29 12:32
Ukaputeni weKaizer Chiefs u-Itumeleng Khune uthe isinqumo sikaStuart Baxter sokudlala ngesikwati esisodwa sesibavulele indawo enhle emgqigqweni we-PSL kule sizini.
2014-08-29 10:24
Libukeka limfilipha ikusasa lomqeqeshi weSuperSport United uCavin Johnson kuleli qembu kulandela imiphumela engagculisi selokhu kuqale isizini, kusho umbiko.
2014-08-28 18:14
Iqembu le-Orlando Pirates seligxeke umqeqeshi weMamelodi Sundowns, uPitso Mosimane, ngokubuza ukuthi baze kanjani ukuthi u-Alje Schut udlala ngekhadi eselidlulelwe yisikhathi.
2014-08-28 14:29
Inkakha yomdlali eseyawabeka ethala amakhokho isizwakalise ukumba eqolo kakhulu umdlali othengwe yiManchester United u-Angel Di Maria , kusho umbiko.
2014-08-28 12:34
Umqeqeshi weChippa United uKosta Papic usekuqinisekisile ukuthi uJoseph Molangoane ngeke abonakale enkundleni isikhathi esiyizinyanga ezintathu kulandela ukuphuka umlenze.
2014-08-28 10:08
Usole isandla semfene umqeqeshi weMamelodi Sundowns ngemuva komdlalo wabo ne-Orlando Pirates ophele ezakhe zihlulwa ngamathathu eqandeni, kusho umbiko.
2014-08-27 17:37
Lowo owayengumdlali weMamelodi Sundowns, uSolomon Okpako, usevumelene neSantos kanti maduzane kulindeleke asayine isivumelwane naleli qembu elidlala kuFirst Division.
2014-08-27 14:32
Umqeqeshi uStuart Baxter uthi isebenza ngendlela emangalisayo eyokubeka uReneilwe Letsholonyane noGeorge Maluleka esiswini seKaizer Chiefs.
2014-08-27 12:34
Usesayine nelinye iqembu laseNgilandi umgadli weCameroon uSamuel Eto'o osayine inkontileka yeminyaka emibili ne-Everton, kusho umbiko.
2014-08-27 10:03
Umgadli weKaizer Chiefs uKatlego Mphela usephinde wabhekana nenye ingwadla njengoba kulindeleke ukuba ahlinzwe ngemuva kokuphuka ithambo lasonyaweni, kusho umbiko.


text:
Umzali utalabhe uthishanhloko
2013-01-16 07:54
Johannesburg - Ukunqaba kukathishanhloko ukuthi abafundi abafeyile u-matric baphinde izifundo zabo kuphele ngokuthi umzali obewotha ubomvu amthele induku eLimpopo.
Kuthiwa lo thishanhloko ushaywe phambi kothisha nabafundi, kubika iSowetan.
Lesi sigameko senzeke eManoe Secondary School eGaKobe ngoMsombuluko.
Umthombo ongaphakathi kulesi sikole uthe umzali ungene ngemuva komthandazo wasekuseni waya ehhovisi lika-Aubrey Molokomme.
Kuthiwa usole uMolokomme ngokunqaba ukuthi indodakazi yakhe iphinde ibanga leshumi, wase eqala embhabhadisa ngezimpama.
Uthishanhloko wakwazi ukubaleka, walanyulelwa ngamaphoyisa.
Okhulumela amaphoyisa uBrigadier Hangwani Mulaudzi ukuqinisekisile lokhu kodwa wathi alikho icala elivuliwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kungase kuchitheke igazi eMangaung - Umhlaziyi
2012-11-21 14:05
Johannesburg - Izimpawu zokuchitheka kwegazi ezibonakala emagatsheni e-African National Congress zingase ziphinde zibonakale futhi uma iqembu lihlangana emhlanganweni wokuqokwa kobuholi eMangaung, kubika izindaba ze-Eyewitness News.
Imihlangano yeqembu ezifundazweni iphelezelwe yizehlakalo ezinokuchitheka kwegazi.
Umhlaziyi wezombusazwe uSomadoda Fikeni uthi lokhu kusengabonakala naseMangaung.
Kuthiwa ngenxa yezehlakalo ezinodlame, omunye oweseka iSekela likaMengameli uKgalema Motlanthe, useye ekubhaceni, kulindeleke ukuthi kuqiniswe kakhulu ezokuphepha engqungqutheleni yangenyanga ezayo.
Ezahlakalweni zodlame ezibonakele zihlanganisa ukuphazanyiswa komhlangano wokuqokwa kobuholi, obubanjelwe eKurhuleni, kuthiwa amalungu ayefuna ukuphakamisa igama likaMotlanthe.
EVereeniging nakhona kwabikwa izehlakalo zokuphazanyiswa komhlangano, umhlangano wokuqokwa kobuholi wango-2007, wagxekwa ngokuba namalungu angalawuleki.
“Nakanjani ziyoba khona izehlakalo zokungaziphathi ngendlela kwamalungu, njengoba kwabonakala nasePolokwane – Uma lokho bengakulawuli, kungenzeka kubanjwanwe ngezandla."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
IMelika izobuyekeza ezokuphepha eLibya
2012-09-21 10:04
Washington - UNobhala woMbuso eMelika uHillary Clinton usememezele ukuthi kuzobuyekezwa ezokuphepha ezindlini zenxusa labo eLibya kulandela izidubedube ngefilimu eyakhiwe eMelika, nekuthiwa inyuka inkolo yobuSulumane.
Khonamanjalo, iWhite House iphefumule okokuqala ngalesi sigameko sokuhlasela, nesibulale abantu baseMelika abane, njengokuhlasela ukohlobene nobushokobezi kanti kungenzeka ukuthi kwenziwe yiqembu lezihonga, i-al-Qaeda.
UMnyango woMbuso uthola ingcindezi njengoba abaningi bekhala ngokuthi izindlu zenxusa azukutholi ezokuphepha ezanele eBenghazi.
Le filimu equbule umsindo kuthiwa ihlekisa ngoMphrofethi Muhammad.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Kungalunga uma sibambisana - Vavi
2013-02-08 08:17
Johannesburg - Abasebenzi ababili kwabathathu kuleli abekho ngaphansi kwenyunyana, kusho uNobhala Jikelele womfelandawonye iCongress of SA Trade Unions uZwelinzima Vavi.
"Bangu-30% kuphela abasebenzi bakuleli abangaphansi kwezinyunyana. Lokho kusho ukuthi sisahlalelwe ngumsebenzi onzima, ikakhulukazi kulabo basebenzi abangaphethwe ngendlela," kusho uVavi enkulumweni elungiselwe ukuba ayethule enkomfeni yeNational Union of Mineworkers (NUM) eGoli.
Uqhube ngokuthi umkhakha wezimayini yiwo onabasebenzi abaningi abajoyina izinyunyana, njengoba izinga limi ku-78%.
"Nokungase kube yincazelo yokuthi kungani i-Association of
Mineworkers and Construction Union ilambele kangaka ukuphuca iNUM amalungu ayo," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
intatheli yesolezwe
UZOQINA umthetho ezikhungweni zokumaka amaphepha kamatric kulandela ukuvela kwemibiko yokuthi othisha abamakela izingane bazitika ngotshwala nocansi nsukuzonke besezikhungweni zokumaka.
Lezi zindaba ezishaqisayo zivezwe ngothisha abamakayo abathe abanye ozakwabo bazikhohlwa nokuthi bashadile ngendlela abaziphatha ngayo nsuku zonke zokumaka.
Uthishomkhulu wesikole esihlonishwayo eThekwini ongathandanga negama lakhe uthe kuyethusa okwenzeka ezikhungweni zokumaka uma kuphela usuku.
“Uma kuphela usuku othisha bayaphuza, abanye bazitike ngocansi. Bakhohlwa ngisho ukuthi bashadile uma sebenza le migilingwane. Yize kukhona othisha abasuke bazi kahle ukuthi bayokwenzani esikhungweni sokumaka kodwa kunalabo abavele babone kuyiholidi lamahhala,” kusho lo thishomkhulu.
Lokhu kuqinisekiswe nguMnuz Anthony Pierce we-National Professional Teachers Association of SA (Naptosa), othe amalungu abo ayakhala ngamaphathi enziwa ezikhungweni zokumaka.
UPierce uthe yize isimo sisuke siqashwe ngeso lokhozi ezikhungweni zokumaka kodwa kwenzeka noma yini ngezikhathi ezahlukene.
Bangu-7 600 othisha abazobe bemaka amaphepha abafundi bakamatric ezikhungweni ezingu-23 KwaZulu-Natal.
Abangu-1 512 ngabamaki abanamava, abangu-203 ngamasekela abo bese kuthi abangu-76 bangama-chief markers.
Ukumaka kuqala ngoDisemba 2 kuzo zonke izikhungo.
Kulo nyaka kube nesidididi ngodaba lokumaka njengoba othisha abamakayo betshelwe sekudlule isikhathi ukuthi bazobe bemaka.
Kuke kwaba nokukhala ngezivivinyo zothisha abamakayo abashaya phansi ngonyawo ukuthi ngeke bazibhale.
Ngokusho kwezazi zezemfundo ezahlukene ezenziwa ezikoleni, othisha abamakayo abekho ezingeni ngoba sekuvele kuthathwe noma ngubani ukuba ayomaka.
Lezi zazi zithi uMnyango wezeMfundo awusathathi labo thisha abasuke beziqonda kahle izifundo ezibhalwa yizingane.
Omunye uthishomkhulu ongathandanga ukudalulwa, uthe kuyethusa ukuthi othisha bamanje baphuza udede balale amahora amabili noma amathathu bese bevuka ekuseni beyomaka.
Uthe ngonyaka odlule aboMnyango wezeMfundo basusa othisha ababengaziphethe kahle ezikhungweni zokumaka kodwa lokhu akukaze kukhulunywe ngakho kwazise imihlangano ye-exam board ilokhu ihlehliswa.
Uthisha we-Life Orientation uthe kuyaziwa ukuthi kumaka othisha beSadtu ekhetha abantu ababodwa minyaka yonke.
Inhloko yoMnyango wezeMfundo KwaZulu-Natal uDkt Nkosinathi Sishi, uthe akawazi yena lamaphathi okuthiwa ayenzeka futhi umuntu otholwe eshushumbisa utshwala esikhungweni sokumaka uzoboshwa.
“Izikhungo zokumaka ziqashwa ngeso lokhozi kangangoba izikole ezisuke zizoba yizikhungo zilandela imigomo enzima. Uma sike sathola ukuthi kunesikhungo okwenziwa kuso amaphathi ngeke kuphinde kumakelwe kusona. Engikwaziyo wukuthi akukho okungahambi kahle ezikhungweni zokumaka konke kumi ngomumo,” kusho uSishi.
UMnuz Allen Thompson oyiPhini likaMengameli wenyunyana yothisha i-National Teachers Union, uthe akazi ukuthi kunama-phathi enzeka ezikhu-ngweni ngoba imithetho yakhona icacile ukuthi ngeke kwemukelwe ubudlova.
“Othisha abamakayo basayina isibophezelo sokuziphatha kahle esicacisa ukuthi ngeke baphuze noma badlale umculo phezulu. Uma othisha bengalandeli imithetho kufanele baxoshwe ezikhungweni. Angeke sibamele abantu abangaziphethe kahle,” kusho uThompson.
UMnuz Mbuyiseni Mathonsi onguNobhala we-Sadtu KwaZulu-Natal, uthe abaphathi ezikhungweni basuke bezogwema ukungaziphathi kahle kwabamakayo.
Ukuphikisile ukuthi kukhethwa othisha be-Sadtu ukuba bamake esho nokuthi le nyunyana inamalungu amaningi ngakho-ke nasezikhungweni zokumaka amalungu abo maningi.
UMnuz Tom Stokes obhekelele ezeMfundo kwi-DA, uthe ayikho inkinga ngokuthi othisha baphumule emuva kokusebenza kanzima kodwa kunendlela ehlelekile yokwenza lokhu.
“Asisho ukuthi othisha bangajabuli ezikhungweni kodwa kufanele bose inyama baphuze iziphuzo ezimbalwa kodwa ngendlela ehlelekile.”
Services


text:
HARARE—
Uhulumende we Australian unikeze uncedo lwezigidi ezingamatshumi amathathu zamadollar -$30 million. Limali ikhangelelwe ukusetshenziswa emisebenzini yokuthuthukisa inhlelo zokutholisa uzulu amanzi ahlanzekileyo lula emadolobheni amancane alitshumi lane aweZimbabwe.
Loluncedo lunikezwa ukuze lusetshenziswe ngokuqondiswa kwenhlanganiso yomanyano wamazwe womhlaba eye UNICEF lubikwa luzaphathisa hatshi ukuthuthukisa imisebenzi yokutholakala kwamanzi ahlanzekileyo kuphela kodwa lokulungisiswa kwempompi eziwathwalayo lezithwala amanzi alengcekeza ephuma ezambuzin, emadholobheni amancane alitshumi lane aweZimbabwe.
Amadolobho la ngabalisa i- Bindura, Chipinge, Chiredzi, Chivhu, Gokwe, Gwanda, Hwange, Karoi, Mutoko, Mvurwi, Plumtree, Rusape, Shurugwi leZvishavane.
Kubika intathelizindaba yeStudio 7 uMavis Gama ese Harare.
Udaba lukaMavis Gama lwengozi loncedo lweAustralia lwe$30million


text:
NONHLANHLA MKHABELA
BAZOJABHA abalandeli bohlelo lwezobumnandi iMzansi Insider abazifela ngomunye wabethuli bayo, uMinenhle Dlamini (osesithombeni), njengoba esebeka phansi izintambo kulolu hlelo. UMinenhle odume ngelikaMinnie uzovela okokugcina kulolu hlelo ngesonto elizayo ngoMsombuluko, okuwusuku oludlala ngalo njalo ngo-6:30 ntambama.
Inhlangano yezokusakaza kuleli, iSABC, ikhiphe isitatimende esithi uMinnie unqume ukwesula kulolu hlelo ngoba efuna ukugxila kwezinye izingxenye zomsebenzi wakhe wokuba ngumethuli.
UMinnie obuye abe ngumsakazi kwiMetro FM waqala ukwethula lolu hlelo ngonyaka odlule noPhila Mazibuko kanti babephonselwe izintambo ngamawele odumo uNtando noHlelo Masina.
AbakwaSABC bathi noma uMinnie eshiya kwiMzansi Insider kodwa banezingxoxo zokumfaka kwezinye izinhlelo kusona lesi siteshi njengoba bengakathandi ukulahlekelwa nguyena.
UPhillip Mabitsela okhulumela lesi siteshi uthe ukukhethwa kwalowo ozongenela uMinnie ngeke kwenzelwe esidlangaleni.
“Ukhona ozongena esikhundleni sikaMinnie kanti lokhu kuzokwenzeka ngokufihlekile, sizonazisa uma sekuqinisekisiwe ukuthi ungubani,” kusho uMabitsela.
Kwenzeka lokhu kusanda kumenyezelwa ukuthi ngeke usaqhubeka nokuqoshwa umdlalo obizwa ngeThe Wild (odlala kwiMnet) elingisa khona le ntokazi engaconsi phambi kubalandeli bethelevishini.
UMinnie waqala ukuzakhela igama kwithelevishini ohlelweni lwezenkolo iSpirit Sundae, waphinde wazakhela olukhulu ugazi ohlelweni lo mculo iLive lapho ayezibambe khona noBonang Matheba noSizwe Dhlomo, nakhona lapho wavele washiya isigubhukane.
Services


text:
Kuboshwe 13 ngokubulawa kwezitshudeni
2012-10-09 07:28
Accra - Izikhulu zaseNigeria zibophe abantu abangu-13 okubalwa nenduna yendawo eRivers State, nalapho kubulawe khona ngesihluku izitshudeni, zishiswa ziphila ngesonto eledlule, kusho iNews Agency of Nigeria.
Izakhamuzi e-Omuokiri zititinye la bafundi ngemuva kokubasola ngokweba amaselula nama-laptop.
Kube sekufakwa i-video yalesi sigigaba ku-internet ngoMgqibelo.
Le video itshengisa amadoda amane agcwele igazi, egaxwe amathayi emiqaleni.
I-University of Port Harcourt, iqinisekisa abathathu kulaba ababulewe ukuthi bebefunda khona.
- Landela
IzindabaNews24 kuTwitter
- Sapa-DPA


text:
AZOHLANGABEZANA nembibizane amasosha ombutho wasemoyeni uma esebuyela emsebenzini ngonyaka ozayo emuva kokusabalala kwencwadi eveza ukuthi amanye alawa masosha ngeke ahole ngoJanuwari.
La masosha alinganiselwa ku-200 kuthiwa anikezwa amabhonasi ngokusebenza ngokuzikhandla kungafanele ngoDisemba.
Lokhu kuvele emuva kokuputshuka kwencwadi ngaphakathi kulo mbutho ebiveza lokhu.
Iningi lala masosha azokhinyabezeka ngalokhu kuthiwa asemaholidini kumanje futhi ayozwa ngoJanuwari ukuthi imali yalama bhonasi kumele ayibuyisele emuva.
Amanye amasosha kubikwa ukuthi aseyalele abameli babo ukuthi lolu daba balufake enkantolo njengoba ekholelwa ukuthi le ncwadi ayikho emthethweni.
Lo mbutho kuthiwa uvamise ukukhokhela la masosha amabhonasi uma kusaqala unyaka kodwa kulokhu akhokhelwe ngoDisemba ngesheke laba sebenzi.
La masosha kuthiwa abona sekungena imali emabhange awo kuyima ebona ukuthi abhonasile.
Ngokwemigomo eyakhishwa abaphathi abaphezulu kulo mbutho ngonyaka odlule iveza ukuthi amasosha akhushulelwa ezikhundleni ezithe thuthu kulowo nyaka awakwazi ukuthola le bhonasi.
“Lokho kukodwa kuyaphikisana nomthetho wezomsebenzi,” kusho elinye isosha elithintekayo ngale migomo.
Ngokwale ncwadi eputshuke ngaphakathi le mali amasosha abhonase ngayo, iyodonswa yonke emholweni wawo ngo-Januwari.
“Iyinhlakanhlaka le nto ngoba sesikhokhe nemali yentela. Bazoyilungisa kanjani, futhi kuzoba njani kubantu abazobuya ngoJanuwari bathole ukuthi ngeke bahole uma sekuphela inyanga?” kubuza leli sosha.
Abaphethe lombutho abatholakalanga ukuphawula ngalolu daba. – Intatheli yeSolezwe
Services


text:
Indoda yase-KZN ihlabene no-R6.5m kuLotto
2013-02-06 14:04
Durban - Owesilisa waKwaZulu-Natal obeziphilisa ngo-R750 ngenyanga, usephenduke usozigidi ngemuva kokuwina iLotto.
Lo wesilisa oneminyaka engu-54 ubudala, uwine imali engafinyelela ku-R6.5 million ngemuva kokuthenga ithikithi lika-R20, lezinombolo ezazizokhishwa ngoJanuwari 19.
Okhulumela inkampani yakwaGidani eyengamele iLotto kuzwelonke, uThembi Tulwana, usho kanje esitatimendeni ngoLwesithathu.
"Ngesikhathi eya kobheka izinombolo eziwinile esitolo esiseduzane, uthole ukuthi izinombolo zakhe ziyafana nalezo ezitonyuliwe… ube eselifihla ithikithi lakhe esicathulweni.”
Lo sozigidi omusha, uthi umuntu wokuqala ambikele lolu daba umzala wakhe.
Nakuba eseyisigwili manje, kodwa lo mlisa utshele izikhulu zeLotto ukuthi usazoziphilela ngendlela ejwayelekile engasibona ubukhazikhazi, bese akhela izingane zakhe umuzi.
"Uzothatha izingane zakhe, ezihlala eKZN, ziyohlala naye eGoli, ukuze zifunde ezikoleni eziphambili,” kusho uTulwana.
Omunye naye owine iLotto akakaphumeli obala okwamanje.
Izinombolo ezawina, u-15, 23, 28, 29, 49 kanti ibhonasi kwaba ngu-2.
Izinombolo ze-Lotto Plus zona ngu-13, 18, 23, 27, 32, 46 kanti ibhonasi kwaba ngu-22.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone umvukuzi waseMozambique e-Amplats
2012-11-13 12:01
Johannesburg - Isidumbu somvukuzi ongowaseMozambique sitholakale emagcekeni eAnglo American Platinum's (Amplats) emayini i-Amandelbult ngemuva kokushaywa kwabavukuzi abaningi, kusho amaphoyisa aseLimpopo ngoLwesibili.
"Ngesikhathi bebuya emsebenzini bahlaseliwe bashaywa ngamatshe," kusho uLieutenant Colonel Ronel Otto.
Lokhu kwenzeke ngoMsombuluko.
Isidumbu sendoda eneminyaka engu-56 ubudala sitholakathe kule ndawo engasehostela labavukuzi.
Abanye abashayiwe balimale kanzima, kusho yena.
Amaphoyisa athole ukuthi lona ubengeyona ingxenye yesiteleka.
Kwesinye isigameko emayini ye-platinum, naso esenzeke ngoMsombuluko, kuboshwe abantu abangu-22 kulandela ukuhilizisana okube khona phakathi kwabavukuzi abatelekile, amaphoyisa kanye nonogada.
U-Otto uthe laba bazovela enkantolo eNortham ngamacala okudala udlame emphakathini.
Okwamanje akakalazi ilanga abazovela ngalo.
- Landela
IzindabaNews24 kuTwitter
- SAPA


text:
Shan Pillay
INDODA yomlungu engeyokuzalwa e-USA izoqopha umlando ishadelwa owesifazane oyisangoma esidumile eTable Mountain, eMgungundlovu ngoSepthemba 23 nonyaka.
Umshado kaMnuz Victor McGill (65) noMakhosi Gladys Nozimeme (65) kubhekeke ukuba udonse amehlo abantu abaningi bendawo njengoba kuyinto engajwayelekile ukuthi yenzeke.
UMnuz McGill uthi usezikhokhile zonke izinkomo zamalobolo ezingu-16 zoboya into aseyilindele usuku olukhulu lomshado. Le ndoda ingeyokuzalwa e-USA, ePhiladelphia kanti ichithe iminyaka yayo eminingi ezweni laseNdiya futhi izobe iqala ukushadelwa. UMcGill uthi esefike kuleli ufikele kuyena umakhosi wamthwasisa njengoba naye eseyisangoma ngokugcwele.
Isangoma uNozimeme uphelelwa amagama uma ecabanga ngomshado wakhe noMcGill kodwa akusho ukuthi ngesikhathi embona okokuqala kwavele kwacaca ukuthi uzoba yingxenye yempilo yakhe. UNkk Nozimeme naye unengane eneminyaka engu-20 eyisangoma.
Services


text:
BONISWA MOHALE
UMSIKI wengqephu ohlonishwayo kuleli uDavid Tlale uyigxekile imfashini yabasiki bengqephu baseThekwini njengoba ethi ukhathele yindwangu yamakhethini neyokuhlobisa amatafula ahlale eyibona ezingutsheni zeVodacom Durban July.
UTlale ukhulume kanje ngesikhathi ejaja izimpahla ebezithungwe ngabasiki bengqephu kwi-Durban July, ngoMgqibelo.
“Imfashini ngiyazi ukuthi ikhuluma ngobuciko, ngokukhululeka nangokunye okuningi kodwa-ke eThekwini ngihlale ngibona indwangu eyodwa ebizwa nge-Tafetta ne-Organza okuyindwangu yokuhlobisa emicimbini. Angazi noma abantu baphelelwe yizitayela yini,” kubeka uTlale.
Ubuye waveza ukuthi indikimba ethi A Material World yize igqugquzela ukongiwa kwemvelo kepha ibingasho ukuthi wonke umuntu akenze imisiko ehambisana nezigqoko okungathi yihlathi noma yizingadi abantu baze bafake ngisho nompompi bokuchelela emakhanda.
“Yindikimba enhle lena ethi A Material World kodwa-ke eThekwini ngicabanga ukuthi abazange bakhumbule ukuthi benza izimpahla ezizogqokwa ngabantu.
“Uyabona nje yizingadi, utshani nokunye okuyiyonanto egcwele la. Kuhle khona ukuthi bavikela imvelo kodwa bebengenza kangcono kunalokhu abakwenzile,” kusho uTlale.
Yena ubegqoke ibhulukwe likadangara elimnyama nemijiva esajazi eliphephezelayo elimnyama.
Ebuzwa ukuthi kungani nakulo nyaka egqoke umbala omnyama kwi-Durban July uzithethelele ngokuthi lo mbala muhle ngoba ungena kuyo yonke indawo.
“Uma uza kwi-Durban July ufuna ukubona konke okuzobe kwenzeka kusukela kwimfashini, ubumnandi bomculo namahhashi. Awufuni ukugqoka into ezokwenza ungakhululeki, yingakho-ke ngizigqokele umbala omnyama nezimpahla ezingikhululayo.
“Umbala omnyama muhle futhi uyakugqamisa ngendlela ehlelekile,” kusho uDavid.
Noma eyigxekile imfashini yakulo nyaka kodwa uncome imfudumalo abahlale beyinikezwa ngabantu baseThekwini nesimo sezulu esihlale sifudumele uma kunomjaho we-Durban July.
Lo mcimbi uphethwe ngeminye ezindaweni ezahlukene izolo.
Services


text:
Kubulawe 7 eNigeria
2013-02-27 12:02
Kaduna - Oshayasibhamu sebedubule babulala amadoda ayisikhombisa abekade egade emakethe esenhla neNigeria, esifundeni iYobe, kusho izikhulu.
Lokhu kuhlasela kuyasolakala ukuthi kuqhutshwa ngabeqembu lamaSulumane.
Balinganiselwa ku-26 abantu asebebulewe kusukela ngoLwesihlanu.
Kusolwa iqembu iBoko Haram ngalokhu kuhlasela, kanti izimpi ezingi kuthiwa ziqutshulwa wukuhluka kwezenkolo phakathi kwabenkolo yamaKrestu namaSulumane.
Uhlangothi olulodwa luvumile ukubeka phansi izikhali esifundeni iBorno, nokho ukuhlasela kulokhu kuqhubekile.
“Izolo ebusuku kutheleke oshayasibhamu bafike badubula babulala abantu abayisikhombisa, kwalimala oyedwa," kusho isikhulu sikahulumeni iKune, uMaina Gana.
“Abantu ababulewe bangabaqaphi, bebegade emakethe.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
MTHOKOZISI MNCUSENI
UMQEQESHI weSuperSport United uGavin Hunt usichaze njengamakinati isabelo abesinikwe abaphathi baleli qembu ukuthi aqinise isikwati sakhe kodwa weneme kakhulu ngabadlali abathengele isizini ezayo.
Lo mqeqeshi uthi kuyamjabulisa ukuthi ukwazile ukuthenga kulokhu kwazise kuhlale kuthengwa abadlali bakhe njalo uma kuvuleke iwindi lokushintshana ngabadlali.
Leli qembu elingompetha beNedbank Cup lethule ngokusemthethweni uBevan Fransman, Innocent Mdledle obekuMamelodi Sundowns, Ronald Mohlaka (Mpumalanga Black Aces), Clifford Mulenga (Bloemfontein Celtic), George Maluleke (Ajax Cape Town) noRoscoe Pietersen (Chippa United) njengabadlali babo abasha izolo emini.
“Kwehlukile kulokhu, yithina esithengile yize benginikwe amakinati, ngenxa yesimo, ukuthi ngithenge abadlali. Okuhle ngami ukuthi ngithenga lapho ngibona kunesidingo khona njengoba ngenzile nakulokhu. Ngeneme kakhulu ngabadlali esibatholile futhi angingabazi ukuthi bazosenzela umsebenzi oncomekayo. Ngeke ngande kakhulu ngomlomo kodwa indlela esenza ngayo enkundleni iyona ezocacisela abantu ukuthi yini eyenza ngikhulume ngale ndlela,” kusho uHunt obhekene nokwenza kahle e-Afrika kule sizini ezokwethwasa.
Okuyikona athe kumthokozise kakhulu uHunt ukuthi uthole uFransman obedlalela iHapoel Tel Aviv yakwa-Israel.
“Uyena ufishi omkhulu kubadlali esibatholile. Uza nesipiliyoni esihle asithole ku-Uefa Champions League kanti nakuBafana Bafana useke wadlala khona. Uzobasiza abafana abancane azodlala nabo emuva ngenxa yalesi sipiliyoni. Ngike ngasebenza naye phambilini ngakho-ke ngiyakwazi engikulindele kuyena. Neminyaka isamvuma,” kusho lo mqeqeshi.
Mayelana noMdledle benoMulenga abanomlando wokungaziphathi kahle lo mqeqeshi uthe: “Ngibathanda kabi abadlali abafika benesizathu sokuvala abathile imilomo njengoMdledle noMulenga abaziwa ngokungaziphathi kahle. URonald yena usemncane futhi uzokhula nathi.”
UHunt owethembise ukuthi uzoxuba abadlali abancane nabanamava.
Services


text:
FANELESIBONGE BENGU
IQOKELWE ukukhonjiswa embukisweni wamafilimu iZanzibar International Film Festival (Ziff) ifilimu eqoshelwe eThekwini, Uhlanga - The Mark esanda kwethulwa nokulingisa kuyo isilomo soKhozi FM, uLinda “Mr Magic” Sibiya.
Le filimu kaNdaba kaNgwane imenywe ukuba yingxenye yamafilimu azokhonjiswa uma sekuqhubeka iZiff eTanzania kusukela ngoJulayi 7 kuya kuJulayi 15.
UNdaba uthe ukuzwa lezi zindaba zokuqokwa kwabo kulandele abebesanda kuzithola zokuthi ifilimu ikhethwe izobukiswa ku-Durban International Film Festival yona ezoba ngoJulayi 19 kuya kuJulayi 29.
Uthe kuyizindaba ezimnandi ukuqokwa kwabo.
“Ifilimu izothola ukunakwa umhlaba wonke kusukela kwabezindaba, abasabalalisi, abadidiyeli nabathengi. Leli futhi yithuba lokuthi iqembu lami lihlangane nabantu abanemiqondo efana neyabo kanjalo nabalandeli babo ngenhloso yokuthola ukwesekwa nokuba nezingxoxo ezikhulisa ngokomqondo.
“Ifilimu yethu izoba nethuba lokukhombisa ngezinga lethalente lokulingisa, ukuhleleka nanokuxoxa indaba,” kusho uNdaba.
Uqhube wathi akangabazi nakancane ukuthi Uhlanga luzokwenza iNingizimu Afrika iziqhenye ngalo.
Kule filimu kulingisa phambili kuyo uSbonelo Mbutho oyimbongi odume ngoSbo Da Poet, Nokuthula “Thuli K” Khumalo noNomfundo Dubazane.
Services


text:
SIMPHIWE NDWANDWE
KUSHAQEKE ubuholi besifundazwe eqenjini i-NFP ngesikhathi kuboshwa amakhansela amabili asolwa ngokuphatha isibhamu esingekho emthethweni emotweni abehamba ngayo eMsinga.
Kubuye kwaqubuka nezinsolo zokuthi ayathinteka ezinsolweni zokubulawa kowayenguSihlalo waleli qembu eMsinga, uMnuz Mshikashika Shelembe.
Amaphoyisa aveze ukuthi laba baboshelwe icala lokutholakala nesibhamu esingekho emthethweni i-CZ 75 nezinhlamvu.
UMnuz Vusi Khoza, onguNobhala wesifundazwe we-NFP uthe bethukile ngesikhathi bethola izindaba zokuthi umkhonto sengathi wagwaza ekhaya ngokufa kukaShelembe owadutshulwa enabantu ababili behlaselwa behamba ngemoto.
UKhoza uthe babethemba ukuthi ababulali bayobanjwa babhekane nesandla somthetho bajeze kanzima kodwa manje sekuvalelwe “abafowabo” endlini ngakho bazolindela ukuthi umthetho uphenye konke kuhlale obala.
Uthe njengoba kuboshwe laba nje bayacabanga ukuthi isimo sizolawuleka uma sebekhuluma namalungu abo ukuze kungabi bikho simo sokubanjwa komoya.
“Sethemba ukuthi ekugcineni iqiniso lizovela ngoba besingalindele ukuthi kungaboshwa abantu bethu. Sifuna uphenyo lube nzulu ukuze uma ngempela lama lungu ethu ethinteka kuleli cala ajeze kanzima ngokubulala uShelembe nentombazane yakwaZuma. Kumanje omunye owayesemotweni ngesikhathi kudutshulwa laba usesesibhedlela,” kusho uKhoza.
Ukugcizelele ukuthi ababagwebi ngecala yize lingakabalahli enkantolo ngoba kuyilungelo labo ukuthi bathathwe njengabangenacala kuze kube yinkantolo ibalahla ngecala.
Okhulumela amaphoyisa KwaZulu-Natal, uCaptain Thulani Zwane, uthe abasolwa kucelwe ukuthi bakhiphe ilayisensi yesibhamu kodwa bavele bandwaza base bevalelwa.
Bazobhekana necala lokuphatha isibhamu esingekho emthethweni kanti bazovela enkantolo maduze.
Services


text:
UPhiyega wabonga amaphoyisa ngemuva kwesibhicongo
2013-01-22 16:24
Lucas Ledwaba, City Press
Rustenburg - IKhomishana kaFarlam ezama ukuthola iqiniso ngokwenzeka esibhicongweni saseMarikana, isibuke i-video eveza uKhomishana wamaPhoyisa kuzwelonke uGeneral Riyah Phiyega, ebonga amaphoyisa ngalokho akwenza eMarikana.
Izwi lomthwebuli lizwakala lisho usuku ekwaqoshwa ngalo uPhiyega namaphoyisa, uzwakala ethi kwabe kungumhlaka-20 Agasti, okuyizinsuku ezine ngemuva kwesibhicongo.
UPhiyega uzwakala ethi: “Ngikholwa wukuthi senibe naso isikhathi sokuphefumula, eningasitholanga kulezi zinsuku ezidlule. Angithi nisitholile lesi sikhathi?"
Amaphoyisa azwakala ephendula ethi: "Cha!"
Ukhomishana uzwakala eqhubeka ekhuluma namaphoyisa ethi kumele aqine, ewatshela ukuthi abaphathi bayaqonda ukuthi abhekene nengcindezi.
"Muhle umsebenzi eniwenzile. Siyabonga ngalokhu enikwenzile," kuzwakwala izwi likaPhiyega.
Uzwakala etshela amaphoyisa ukuthi kumele aqinisekise ukuthi ayasigcina isifungo asenza sokuvikela abantu baseNingizimu Afrika, ewatshela nokuthi nawo ayizakhamuzi zakuleli nazo ekumele ziphephe.
Izihlobo zabantu abashona zizwakale zihumuzela ngesikhathi zilalele inkulumo kakhomishana.
Amaphoyisa adubula abulala abavukuzi abangu-34, ngesikhathi kuqhubeka isiteleka sasemayini iLonmin, mhlaka-16 Agasti.
Kuyaqhubeka ukulalelwa kwekhomishana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- City Press


text:
Uyaqhubeka umkhonyovu wenyama yehhashi
2013-02-19 10:02
Vevey – Inkampani yokudla eyisikhondlakhondla eSwitzerland, iNestle, nayo isishaywe ngumkhonyovu wenyama yehhashi wase-Europe.
Le nkampani imemezele ukuthi izokhipha izidlo ze-pasta ezitolo ezise-Italy naseSpain ngoba ziyathinteka.
"Ukuhlola kwethu kuthole ukuthi lokhu kudla kunenyama yehhashi,” kusho isitatimende sale nkampani ngoMsombuluko.
"Ukufaka amalebuli okungewona enyameni kuchaza ukuthi umsebenzi wokusihlinzeka ngenyama uyabahlula,” kuqhuba inkampani.
Lokhu kwenza kwephula imithetho yeBritish Food Safety Agency, kusho iNestle.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Ibhubhisile iMarburg eUganda
2012-10-25 16:11
Kampala - Isibalo sabantu ababulewe yisifo seMarburg esiqubuke eningizimu-ntshonalanga ne-Uganda sesifinyelele kwisithupha, kusho ihhovisi lezempilo kuleliya lizwe ngoLwesine.
Les isifo sesikapakele ezifundeni ezintathu ezihlanganisa inhlokodolobha iKampala, siqale esifundazweni iKabale ngasekuqaleni kukaMfumfu.
Cishe bangu-200 abantu okukholakala ukuthi sebengenwe yilesi sifo kanti izisulu zingaphansi kweso lokhozi, kusho uNgqongqoshe wezeMpilo uChristine Ondoa kwabezindaba.
Uthe u-10% walabo abangaphansi kweso elibukhali abaseKampala.
Abantu abanalesi sifo baphathwa imfiva, baphalaze, babenobuhlungu emzimbeni, baphathwe yikhanda bophe igazi ngaphakathi.
Isifo seMarburg ne-Ebola zithelelana ngokuthintana kwezilonda ezivulekile, amathe, umchamo nangomjuluko womuntu onaso noma isilwane sasendle, njengezinkawu.
Isifo se-Ebola sishaye kakhulu izigodi ezisentshonlanga ye-Uganda ngasekuqaleni kukaNtulikazi, sashiya kufe abantu abangu-17 kodwa ngoMfumfu izikhulu zezempilo zamemezela ukuthi sesinqotshiwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UGigaba ucele usizo nge-SA Express
2012-07-19 12:06
Johannesburg - Ungqongqoshe woMnyango wezamaBhizinisi oMphakathi uMalusi Gigaba uthe usecele uMcwaningi maBhuku Jikelele ukuthi angenelele kuphenywe ngezimali zenkampani i-SA Express, kusho umbiko weBusiness Day.
"Kungena umbiko, uthi uma ufuna ukuwulandelisisa uthole ukuthi kushoda ubufakazi bokuthi ungathatha izinyathelo," kusho umbiko kaGigaba.
Inkampani i-SA Express yahluleka ukubeka obala umbiko wayo wezezimali ngenhla yokungaqondi kahle kwezinto.
Izikhulu zenkampani zatshela iPhalamende ukuthi kunemali yentela engu-R32 million ecwilile, engeke ibuye kubaqoqi bentela.
Usihlalo wenkampani uLillian Boyle uthe basishayela ihlombe lesi sinyathelo sikaGigaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
intatheli yesolezwe
ISIQUMAMA sikasomabhizinisi waseThekwini uSchabir Shaik (osesithombeni) owalahlwa ngamacala enkohlakalo, uyatanasa uthokozela izithelo zikashwele othanjisiwe.
UKhomishana wezokuHlunyeleliswa kweziMilo KwaZulu-Natal, uMnikelwa Nxele, izolo uthe uShaik uhlonzwe njengesiboshwa esingeyona ingozi ngakho amahora akhe angaphandle aseluliwe, unesamahora amane ngosuku kusukela ngoMsombuluko kuya kuLwesine. Uzothola amahora ayisishiyagalolunye ngoLwesihlanu namanye engeziwe ngezimpelasonto.
UNxele uthe: “Kusukela ngoMsombuluko kuya kuLwesine uzokhululeka kusukela ngo-1 emini kuya ku-5 ntambama. Amahora angoLwesihlanu uzokhululeka kusuka ku-10 ekuseni kuya ku-7 ebusuku ukuze akwazi ukufeza izidingo zakhe zokwenkolo yakhe. NgoMgqibelo uzokhululeka kusukela ngo-11 ekuseni kuya ku-7 ebusuku. NgeSonto kuzoba ngu-1 emini kuye ku-10 ebusuku.”
Ngesikhathi uShaik ekhululwe ngoshwele wokugula ngo-2008, wayevumeleke ukuthi ahambe amahora ayisithupha njalo ngeMgqibelo phakathi kuka-11 ekuseni no-5 ntambama, emuva kwalokho kwakudingeka ebe esebuyile emzini wakhe oseMorningside eThekwini. NgoLwesihlanu wayevumeleke ukuba ayothandaza, enikwa amahora amane. Kodwa ngoDisemba 2009, uShaik uphucwe amahora amane kulawo mahora ayisithupha ayewathola. Waphucwa emuva kokubonakala acanasa ezipepenyekela ezitolo eThekwini ngesikhathi okwakungavumelekile abe ngaphandle komuzi wakhe ngaso.
Wenqatshelwa ukuvakashela udokotela wakhe lapho esebenzela khona, kwadingeka ukuba elashelwe kwakhe noma endaweni eyayizoshiwo yi-Parole Officer.
UNxele uthe uShaik usaqashwe ngelokhozi ngobhekele ushwele okunguye oletha umbiko njalo eMnyangweni wezokuHlunyeleliswa kweziMilo. Nobheke ushwele ngeke esamvakashela njalo njengakuqala, usezomhlola kanye emuva kwenyanga.
Services


text:
BAWINILE NGCOBO
ULALE ebaliwe izolo owesifazane oneminyaka engu-25 oshiye ingane yakhe erenki yamatekisi aseNdwedwe emgwaqweni uPrince Edward, eThekwini.
Okhulumela amaphoyisa eThekwini, uCaptain Khephu Ndlovu, uthe lo wesifazane ubonwe ngomama abadayisa ematafuleni kule renki eshiya le ngane enonyaka owodwa emvuleni wahamba.
“Labo mama bathathe le ngane bayiletha esiteshini samaphoyisa base bethi ngoba bayamazi, bazokwazi ukukhombisa amaphoyisa uma bembona,” kuchaza uNdlovu.
Uthe amaphoyisa abe esehamba nalabo mama nangempela lo wesifazane watholakala, wabe eseboshwa njalo.
“Ngesikhathi eboshwa uthe ingane ubengayilahli kodwa ubezobuye ayithathe. Okuxakayo ukuthi akekho umuntu ayishiye kuye uvele wayibeka phansi nje kule mvula ebina kangaka,” kusho uNdlovu.
UNdlovu uthe le ngane itholwe isimanzi ngoba ivele yashiywa nje eceleni komgwaqo, endaweni evulekile.
“Ingane izogcinwa emaphoyiseni ngoba sisazoya kobheka ukuthi lo wesifazane unalo yini ikhaya eliqondile, abazali nezihlobo zikhona yini. Sizobheka ukuthi uma bekhona baphila impilo enjani bangakwazi yini ukunakekela ingane,” kuchaza uNdlovu.
Uthe uma kuwukuthi akanalo ikhaya eliqondile nabantu abangagada ingane, izobe isiyiswa endaweni okugcinwa kuyo izingane.
Lo wesifazane uzovela enkantolo namuhla ngecala lokulahla ingane.
Services


text:
Izelamani zabulawa ngabangani bazo
2013-01-31 08:30
Johannesburg - Amadoda amabili aboshwa mayelana nokubulala izelamani ezimbili eNorthcliff, eGoli, ayengabangani bazo, kusho umbiko ngoLwesine.
Lokhu kushiwo umsizi wasendlni owayesebenzela izelamani uGary Smith noKaren Buchanan, kubika iphephandaba iThe Star.
USmith noBuchanan babulawa kubo ngoMashi 2008. Babeboshwe izandla nezinyawo, babhandwa nge-duct tape imilomo bacibwa ngemicibisholo base beyadutshulwa.
"Ngesikhathi ngitshelwa amagama abasolwa ngithuke kwaphela nasozwaneni," kusho lo msizi ongathandanga ukudalulwa igama lakhe.
"Babengabangani babafi kanti babejwayele ukuvakasha isikhathi esiningi."
Uthi abasolwa bafika ngakusa bezokhala bezozwakalisa nokudabuka kwabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Amabhomu abulale 8 e-Afghan
2012-11-08 12:00
Kandahar - Idelakufa ebelihamba ngesithuthuthu libulale amaphoyisa amathathu kwathi amasosha ayisihlanu ase-Afghan abulawa yibhomu ebelitshalwe eceleni komgwaqo e-Afghanistan ngoLwesibili.
Lokhu kuqhuma kuze ngesikhathi amasosha ezilungiselela ukunyusa izinga lokulwisana namaphekulazikhuni eTaliban.
Idelakufa lihlasele edolobheni iKandahar kwathi amasosha ashonela esifundazweni iLaghman, kusho okhulumela izikhulu zendawo uJayed Faisal.
- Landela
IzindabaNews24 kuTwitter
- Sapa - AFP